Bungkusan Diterima Pos Sabah Meningkat Mendadak Sejak Jan Hingga Julai 2020

KOTA KINABALU, 16 Ogos: Jumlah bungkusan yang dihantar ke Sabah melalui Pos Malaysia dari Januari hingga Julai lepas meningkat sebanyak 41 peratus berbanding tempoh sama tahun lepas.

Ketua Pegawai Eksekutif Pos Malaysia Mohamed Rozaidi Md Sharif berkata peningkatan itu disebabkan trend orang ramai beralih kepada pembelian atas talian susulan pelaksanakan Perintah Kawalan Pergerakan (PKP) ekoran penularan wabak COVID-19.

“Semenjak PKP dilaksanakan, Pos Malaysia Sabah telah menerima 65,000 sehingga 80,000 bungkusan sehari menyebabkan kita mengalami masalah kelewatan penghantaran kerana kita hanya mampu menghantar 20,000 bungkusan sehari.

“Oleh itu, Pos Malaysia telah berusaha untuk menyelesaikan masalah berkenaan dengan mengambil beberapa inisiatif termasuk mewujudkan Pusat Pos Laju (PPL) baharu di Lok Kawi yang kini mampu memproses atau menghantar 40,000 hingga 60,000 bungkusan sehari dengan lebih cepat dan sistematik,” katanya.

Beliau berkata demikian kepada Bernama selepas Majlis Perasmian PPL Lok Kawi, dekat sini hari ini yang dirasmikan oleh Pengerusi Suruhanjaya Komunikasi dan Multimedia Malaysia Dr Fadhullah Suhaimi.

Mengulas lanjut, Mohamed Rozaidi berkata PPL Lok Kawi adalah pusat pengedaran kedua diwujudkan di Sabah dengan yang pertama terletak di Taman Perindustrian Kota Kinabalu (KKIP).

“Menyedari peningkatan pembelian dalam talian atau e-dagang, Pos Malaysia terus berusaha dengan lebih proaktif untuk meningkatkan kecekapan serta keupayaan untuk memberikan perkhidmatan terbaik kepada pelanggan,” katanya.

Beliau berkata antara inisiatif terbaharu untuk mempercepatkan penghantaran bungkusan ke Sabah, Pos Malaysia telah melancarkan penerbangan kargo terus dari Kuala Lumpur ke Tawau, Sabah, baru-baru ini yang dikendalikan oleh Pos Asia Cargo Express Sdn Bhd (Pos ACE), sebuah anak syarikat Kumpulan Pos Malaysia.

“Pos ACE mengendalikan enam penerbangan pergi balik dari Kuala Lumpur ke Tawau dalam seminggu menggunakan pesawat kargo Boeing 737-400 yang berupaya memuatkan sebanyak 18 tan kargo bagi setiap penerbangan.

“Melalui penerbangan terus ke Tawau oleh Pos ACE, Pos Malaysia mampu meningkatkan kapasiti kargo udara sebanyak kira-kira 30 peratus dan pada masa sama, membuka lebih peluang perniagaan dan industri kecil di Tawau serta meningkatkan taraf ekonomi tempatan,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ruangan Komen Facebook JKR Sabah Ditutup Elak Perdebatan Terbuka, Jadi Medan Tohmahan – Bung

KUALA LUMPUR: Jabatan Kerja Raya (JKR) Sabah bertindak menutup ruangan komen di akaun Facebook rasminya.

Mengulas mengenai perkara berkenaan Menteri JKR Sabah Datuk Seri Bung Moktar Radin menjelaskan tindakan itu dilakukan bagi mengelak beberapa komen negatif yang dicetuskan netizen di ruangan berkenaan.

“Ruangan komen Facebook JKR Sabah ditutup bagi elak perdebatan terbuka, menjatuhkan moral dan keadaan tidak sihat,” jelas Bung ketika menjawab soalan di Dewan Undangan Negeri (DUN) Sabah pada Rabu.

Bung Moktar yang juga Timbalan Ketua Menteri Sabah menjelaskan tujuan akaun Facebook JKR Sabah adalah untuk memberi maklumbalas kepada isu jalan yang ditularkan berbaur fitnah di media sosial.

Pada masa sama menjadi platform menyalurkan info mengenai bencana alam serta isu semasa jalan raya di negeri itu.

Tambahnya lagi, JKR Sabah ingin memastikan agar kakitangan serta orang awam tidak menjatuhkan moral dengan menjadikan Facebook sebagai medan tohmahan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah Dan Dua Buah Kereta Musnah Dalam Kebakaran

KUDAT: Sebuah rumah dan dua buah kereta musnah dalam kebakaran di Jalan Kobibi Kampung Lajung, dekat sini petang tadi.

Bagaimanapun, tiada sebarang kemalangan jiwa dilaporkan dalam kejadian kira-kira pukul 12.30 tengah hari itu, kelmarin.

Namun sebuah kereta jenis Naza terbakar 100 peratus manakala sebuah kenderaan Perodua Kembara musnah sebahagian ekoran terkena bahang kebakaran.

Pegawai Bomba Kanan Dua Balai Bomba dan Penyelamat Kudat, Mohd Saidi Tabin berkata pihaknya menerima laporan berkaitan kejadian berkenaan pada pukul 1.06 petang melalui talian kecemasan 999.

Mohd Saidi berkata setibanya dilokasi dimaklumkan rumah jenis separuh kekal terbabit sudah terbakar kira-kira 80 peratus.

Beliau menyatakan kebakaran dapat dikawal sekitar jam 1.38 petang dan berjaya dipadamkan sepenuhnya pada pukul 3.05 petang.

Dalam pada itu, Mohd Saidi berkata punca sebenarnya kejadian dan nilai kerugian keseluruhan masih dalam siasatan.


Cik Non Disiasat Polis Akibat Hina Rakyat Sabah

KUALA LUMPUR: Polis membuka kertas siasatan ke atas pengasas produk kecantikan menggunakan akaun Facebook (FB) atas nama Nor Shahada Aisyah atau Cik Non susulan kenyataan dimuat naik di laman sosial FB miliknya menghina rakyat Sabah sebagai penyebab Covid-19 meningkat.

Timbalan Pengarah (Siasatan dan Perundangan) Jabatan Siasatan Jenayah (JSJ) Bukit Aman, Deputi Komisioner Mior Faridalathrash Wahid berkata, satu laporan polis dibuat ke atas pemilik akaun FB terbabit susulan kenyataan dimuat naiknya itu.

Beliau berkata, susulan itu, polis membuka kertas siasatan mengikut Seksyen 505 (b) Kanun Keseksaan dan Seksyen 233 Akta Komunikasi 1998.

“Kertas siasatan sudah dibuka dan kita akan memanggilnya untuk merakam keterangan,” katanya hari ini.

Terdahulu, Cik Non didakwa menghina orang Sabah dengan menggelar diri mereka ‘bodoh’ dan rakyat Sabah miskin selepas tidak berpuas hati dengan peningkatan kes Covid-19.

Cik Non sebelum ini mencetuskan kontroversi apabila caranya mempromosikan produk kecantikan mendapat kecaman netizen selain tular di media sosial bergaduh dengan pengawal keselamatan kerana dilarang masuk ke pusat beli-belah selepas tidak memakai pelitup muka.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JIM Sabah Tahan 12 PATI Semasa Leka Berhibur

SANDAKAN: Seramai 12 pendatang asing tanpa izin (PATI) yang sedang leka berhibur di sebuah pusat hiburan ditahan kerana gagal mengemukakan dokumen pengenalan diri yang sah.

Kesemua PATI berusia 17 hingga 32 tahun itu ditahan dalam Operasi Gegar yang dijalankan kira-kira pukul 11.25 malam kelmarin di premis hiburan di kawasan Bandar Indah, Batu 4 Jalan Utara.

Pengarah Imigresen negeri, Sharifah Sitti Saleha Habib Yussof berkata, kesemua PATI itu ditahan kerana disyaki melakukan kesalahan di bawah Seksyen 6(1)(c) Akta Imigresen 1959/63.

Turut ditahan adalah seorang lelaki warganegara Malaysia berusia 48 tahun yang disyaki sebagai majikan.

Lelaki tempatan itu akan disiasat di bawah Seksyen 55B Akta Imigresen 1959/63 kerana mengambil kerja orang asing yang tidak memiliki pas yang sah dan Seksyen 55E(1) akta sama kerana disyaki membenarkan imigran haram untuk masuk dan berada di dalam premis tersebut.

“Pemeriksaan yang dilakukan terhadap 40 orang pelanggan mendapati 12 orang daripadanya tidak memiliki dokumen pengenalan diri yang sah. Daripada jumlah itu, 11 orang adalah PATI warga Filipina dan seorang warga Indonesia.

“Ketika serbuan dilakukan, sebahagian daripada 12 orang PATI itu dilihat sedang berhibur sebagai pelanggan dan selainnya turut disyaki sebagai pekerja di premis tersebut,” katanya dalam kenyataan hari ini.

Beliau berkata, operasi itu diketuai Timbalan Penolong Pengarah Imigresen, Afizan Samsi bersama 13 orang pegawai Imigresen dari Unit Penguatkuasa, Pejabat Imigresen Sandakan.

Sitti Saleha berkata, operasi-operasi di premis hiburan sebegitu akan dipergiat dan diteruskan dalam usaha membanteras PATI khususnya yang disyaki terlibat dalam aktiviti-aktiviti tidak bermoral.

Menurutnya, Jabatan Imigresen Sabah akan terus komited dalam usaha membanteras dan mencegah kehadiran PATI di negeri ini.

Justeru, beliau memberi amaran kepada orang awam khususnya majikan agar mematuhi undang-undang dan peraturan-peraturan Imigresen yang berkuat kuasa.

“Saya ingin mengingatkan pihak yang telibat agar tidak memperlekeh dan melanggar undang-undang imigresen kerana kita tidak teragak-agak untuk mengambil tindakan tegas termasuk hukuman berat tanpa kompromi kepada mereka,” katanya.  – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sampel Tertunggak, Saringan Besar Besaran Punca Kes Baharu Tawau Tertinggi Di Sabah

TAWAU, 23 Jan : Keputusan sampel tertunggak baharu diterima dan program saringan besar-besaran COVID-19 yang dijalankan, merupakan sebab utama Tawau menjadi daerah merekodkan kes baharu tertinggi COVID-19 di Sabah sejak lima hari berturut-turut, terbaharu 24 kes semalam.

Pegawai Kesihatan Pejabat Kesihatan Kawasan Tawau Dr G Navindran berkata terdapat lebih 800 keputusan sampel tertunggak diterima pihaknya sejak seminggu lalu, yakni sampel yang dihantar ke makmal di luar daerah Tawau untuk diproses.

Beliau berkata Pertubuhan Keselamatan Sosial (Perkeso) yang menjalankan ujian saringan besar-besaran terhadap pekerja ladang dan kilang termasuk di Kalabakan sejak dua minggu lepas juga menjadi sebab peningkatan kes itu.

“Program saringan pekerja dijalankan oleh Perkeso melalui klinik panel manakala Pejabat Kesihatan Kawasan Tawau pula bertindak menyaring kontak rapat pekerja yang didapati positif COVID-19,” katanya ketika ditemui pemberita di Klinik Kesihatan Tawau di sini hari ini.

Katanya pengurusan ladang di sini disaran menyediakan pusat kuarantin, ambulan dan kemudahan kesihatan lain dalam usaha membendung penularan COVID-19 terutama dalam kalangan pekerja mereka.

Navindran berkata fasiliti itu amat penting memandangkan ladang-ladang berkenaan terletak jauh dari bandar Tawau dengan jarak lebih 100 kilometer dan lokasi ladang juga sukar ditemui. – BERNAMA


Terima Kasih Sokong GRS, Hajiji Beritahu Bekas ADUN Warisan

KOTA KINABALU: Ketua Menteri, Hajiji Noor mengucapkan terima kasih kepada ADUN Sindumin, Yusof Yacob yang meninggalkan Warisan dan menyokong kerajaan negeri pimpinan Gabungan Rakyat Sabah (GRS).

Semalam, Yusof mengumumkan beliau meninggalkan parti pembangkang itu untuk menjadi wakil rakyat bebas yang menyokong Perdana Menteri, Ismail Sabri Yaakob di peringkat persekutuan dan Hajiji di peringkat negeri.

“Ini adalah hak istimewa setiap ADUN dan ini juga merupakan hak demokrasi ahli politik memilih untuk berkhidmat, melalui landasan ataupun parti politik yang mereka inginkan.

“Kita juga berterima kasih kepada ADUN yang menyokong hala tuju kerajaan negeri Sabah ataupun GRS.

“Jadi dengan itu, kita boleh memberi fokus kepada perpaduan dan juga pembangunan rakyat negeri ini,” katanya selepas perasmian Hari Sukan Negara peringkat Sabah di sini.

Yusof ialah ADUN Warisan yang kedua meninggalkan parti itu tahun ini, selepas ADUN Sebatik, Hassan A Gani Pg Amir berbuat demikian pada 25 Feb lalu.

Perkembangan terbaharu ini menyebabkan Warisan kini hanya mempunyai 20 daripada 73 kerusi di Dewan Undangan Negeri.

Sementara itu, Hajiji berkata, kerajaan negeri memperuntukkan RM6 juta di bawah pakej rangsangan ekonomi kepada Jabatan Pembangunan Sumber Manusia (JPSM) Sabah untuk membantu individu yang hilang sumber pendapatan akibat pandemik Covid-19.

Katanya, pakej rangsangan ekonomi itu antara inisiatif diambil kerajaan dalam belanjawan negeri tahun ini untuk menangani cabaran yang belum pernah berlaku akibat pandemik.

“Untuk mengukuhkan pembangunan modal insan dan menghasilkan generasi yang kompeten dan berdaya tahan, kerajaan negeri memperuntukkan RM22.96 juta dalam belanjawan negeri 2021 bagi mengadakan kursus dan latihan kemahiran teknologi, teknikal serta perdagangan,” kata Hajiji dalam persidangan maya “Bridging the Skills Gap” anjuran MyProdigy Malaysia hari ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Polis Buru Lelaki Makan Kucing Hidup-Hidup

Baru-baru ini viral video di media sosial seorang lelaki memakan seekor kucing hidup-hidup menimbulkan pelbagai reaksi kurang senang netizen.

Dalam video tersebut, lelaki bertopi itu memakan kucing tersebut di tengah jalan dalam kejadian yang berlaku di Kemayoran, Jakarta Pusat.

“Adakah anda mengenali lelaki dalam video ini? Dia makan seekor kucing hidup-hidup dan kejadian berlaku di Pasar Kemayoran, Jakarta Pusat.

Tolong bantu mengenal pasti lelaki dalam video ini agar tindakan lanjut dalam diambil…” kapsyen Facebook PutarVideo.

Ketua Polis Kemayoran, Syaiful Anwar mengambil maklum mengenai kejadian itu dan pihaknya sedang mengesan lelaki terbabit.

“Sehingga saat ini, polis belum menemui individu terbabit dan sedang berusaha mengenalpasti identiti suspek.

“Suspek akan ditahan dan disoalsiasat mengenai motif dia berbuat demikian sama ada dia stress atau sengaja berbuat demikian,” katanya.

Polis tidak menolak kemungkinan suspek mengalami gangguan mental dan akan terus giat mengesan suspek.


Kerajaan Negeri Sedia RM1 Juta Bantu Anak Sabah Di Asrama IPT

KOTA KINABALU : Kerajaan negeri telah menyediakan peruntukkan tambahan RM1 juta bagi membantu pelajar yang berasal dari Sabah yang berada di Institut Pengajian Tinggi (IPT) awam dan IPT swasta serta Pusat Tahfiz di seluruh Malaysia.

Menteri Tugas-Tugas Khas, Datuk Arifin Arif berkata, IPTA dan IPTS yang mempunyai pelajar Sabah yang tinggal di asrama sewaktu tempoh Perintah Kawalan Pergerakan (PKP) yang diisytihar kerajaan akan mendapat bantuan itu.

“Bantuan ini adalah bagi membantu IPT-IPT yang menyediakan makanan kepada pelajar yang masih tinggal di sekitar kampus atau Pusat Tahfiz yang menyediakan makanan kepada pelajar.

“Bantuan terbabit akan diluluskan berdasarkan permohonan institusi-intitusi berkenaan di seluruh Malaysia.

“Sebanyak RM200 diperuntukkan kepada setiap seorang dan berdasarkan jumlah pelajar Sabah yang berada di asrama dalam tempoh tersebut, ” katanya dalam satu sidang media yang diadakan di pejabatnya pada Jumaat.

Dalam perkembangan sama, Arifin memberitahu, bantuan itu turut diperluas ke Maktab Perguruan, Sekolah Agama, Madrasah, Sekolah Maad Tahfiz dan seumpamanya.

Bantuan tersebut jelasnya, akan disalurkan terus kepada institusi tersebut untuk diagihkan kepada pelajar yang terlibat. – Utusan Borneo


Lebih 2 Juta Penerima Sinovac Akan Hilang Status Lengkap Vaksin Minggu Depan, Kata KJ

KUALA LUMPUR: Menteri Kesihatan, Khairy Jamaluddin mendedahkan lebih dua juga penerima Sinovac di negara ini akan kehilangan status “divaksin sepenuhnya” jika gagal mendapatkan dos penggalak mereka menjelang minggu depan.

Katanya, Kementerian Kesihatan melaporkan seramai 2.09 juta penerima Sinovac belum mendapatkan dos penggalak mereka.

“Berdasarkan unjuran kami, kira-kira dua juta penerima Sinovac berisiko kehilangan status ‘divaksin sepenuhnya’ pada 1 April ii,” katanya dalam sidang media petang ini.

Tarikh akhir untuk mendapatkan dos penggalak bagi penerima Sinovac pada mulanya ditetapkan pada 28 Feb, tetapi ditunda sebulan kepada 31 Mac ini.

Beliau memberi amaran penerima yang hilang status “lengkap divaksin” sukar untuk melakukan perjalanan ke luar negara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Taman Kinabalu Ditutup , Malim gunung, Porter Bertugas 13 & 14 September Perlu Jalani Ujian Covid-19

KOTA KINABALU: Peminat aktiviti pendakian dan pencinta alam perlu menangguhkan rancangan untuk ke Kompleks Taman Kinabalu kerana ia ditutup sementara bermula esok hingga 8 Oktober depan.

Perkara itu dimaklumkan Lembaga Pemegang Amanah Taman-Taman Sabah menerusi notis yang dikeluarkan.

Setiausaha Tetapnya, Dr Jamili Nais, memaklumkan ia susulan seorang pendaki dari Tawau dikesan sebagai kontak rapat kepada individu yang didapati positif Covid-19.

“Kami dimaklumkan pada 13 hingga 14 September lalu, seorang pendaki dari Tawau mempunyai kontak rapat dengan pesakit Covid-19.

“Sehubungan itu, Jabatan Kesihatan Sabah menyarankan Kompleks Taman Kinabalu ditutup kepada orang awam, termasuk pendaki ke Gunung Kinabalu, selama 14 hari berkuat kuasa 25 September (esok),” katanya.

Berikutan itu juga, katanya, semua kakitangan yang bertugas di pusat saringan, kaunter pendaftaran dan pintu masuk Kompleks Taman Kinabalu serta Panalaban, dikehendaki menjalani saringan kesihatan di Dewan Kinabalu, hari ini.

“Selain itu, semua malim gunung dan porter serta kakitangan Sutera Sanctuary Lodge (SSL) dan Mt Torq yang terdedah kepada jangkitan Covid-19 ketika bertugas pada dua tarikh berkenaan, dikehendaki menjalani saringan kesihatan,” katanya.

Kata Jamili, Jabatan Kesihatan Sabah akan meletakkan notis penutupan, termasuk penghalang masuk ke Kompleks Taman Kinabalu, bermula hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PM Didesak Bebaskan Individu Tertentu Daripada Tuduhan Jenayah

KUALA LUMPUR: Tan Sri Muhyiddin Yassin percaya pihak yang mencetus krisis politik ketika ini tidak senang dengannya kerana beliau enggan mencampuri urusan mahkamah.

Perdana Menteri berkata, pihak berkenaan tidak selesa dengan ketegasannya yang enggan melayan desakan mereka supaya membebaskan individu tertentu yang sedang didakwa atas kesalahan jenayah.

“Saya tahu bahawa mereka kurang senang dengan ketegasan saya untuk tidak melayan beberapa tuntutan mereka.

“Ini termasuk desakan supaya saya mencampuri urusan mahkamah untuk membebaskan beberapa individu yang sedang didakwa atas kesalahan jenayah,” katanya dalam Perutusan Khas Perdana Menteri, hari ini. – BH Online


Buang Janin Ke Loji Rawatan Kumbahan, Polis Tahan Wanita & Teman Lelaki

LABUAN: Polis menahan seorang wanita dan teman lelakinya semalam kerana disyaki menyembunyikan kelahiran dengan membuang janin bayi dalam mangkuk tandas yang ditemukan di loji rawatan kumbahan di Taman Mahkota Impian, Jalan Bukit Timbalai pada Isnin lepas.

Ketua Polis Labuan Supt Muhamad Farid Ahmad berkata teman lelaki wanita yang sedang menunggu ketibaannya di Lapangan Terbang Labuan ditahan pada 11.55 pagi sebaik wanita itu tiba di lapangan terbang terbabit. Kedua-dua suspek berumur 26 tahun.

“Suspek didapati menyewa sebuah bilik di kawasan perumahan itu bersendirian selama tiga bulan,” kata Muhamad Farid dalam sidang akhbar di sini hari ini.

Beliau berkata berdasarkan siasatan awal, wanita itu mengadu kepada teman lelakinya bahawa dia sakit perut pada malam kejadian.

“Suspek wanita kemudian pergi ke tandas dan pengsan…teman lelakinya terus menghantar wanita itu ke Hospital Nukleus Labuan,” katanya.

Muhamad Farid berkata bedah siasat yang dilakukan pakar patologi dari Hospital Queen Elizabeth, Kota Kinabalu, Sabah pada Rabu lalu mendapati janin itu mengalami lebam yang mungkin disebabkan proses kelahiran.

“Oleh kerana siasatan lanjut sedang dijalankan, kami tidak dapat menolak sama ada kejadian ini akibat perbuatan keguguran atau pengguguran,” katanya.

Wanita terbabit yang bekerja dengan syarikat minyak dan gas dan logistik ditahan reman selama tujuh hari dan disiasat di bawah Seksyen 318 Kanun Keseksaan yang memperuntukkan hukuman penjara maksimum dua tahun atau denda atau kedua-duanya jika sabit kesalahan.

Teman lelakinya yang merupakan penjawat awam dilepaskan dengan jaminan polis pada hari yang sama ditahan selepas disoal siasat polis, katanya.

Dalam kejadian 4 Nov itu, kakitangan penyelenggaraan Indah Water Konsortium Sdn Bhd (IWK) menjumpai janin berusia enam ke tujuh bulan di loji rawatan kumbahan itu ketika melakukan kerja-kerja penyelenggaraan pada 8 pagi.


Omar Bakal Bersara, Zahirkan Penghargaan Kepada Kerajaan Sabah

KOTA KINABALU: Khidmatnya sebagai Pesuruhjaya Polis Sabah hanya berbaki beberapa hari sahaja lagi, namun Datuk Omar Mammah boleh berasa  bangga apabila berjaya membawa Ibu Pejabat Polis Kontinjen (IPK) Sabah diiktiraf sebagai kontinjen terbaik seluruh Malaysia dalam membanteras penyalahgunaan dan pengedaran dadah.

Omar berkata, IPK Sabah menerima pengiktirafan ‘bunga emas’ pada tahun lalu atas kejayaan membanteras penyalahgunaan dan pengedaran dadah.

Katanya, itu antara kejayaan yang dikecapi sejak beliau memegang jawatan Pesuruhjaya Polis Sabah pada September 2018.

Berkongsi mengenai kejayaan yang dicapai, beliau berkata, IPK Sabah berjaya dalam pusingan pertama memerangi dan membanteras dadah.

“Setelah saya menjadi Pesuruhjaya Polis, saya telah mengarahkan semua ketua polis daerah di negeri ini supaya memilih lima lokasi di daerah masing-masing bagi membanteras dadah.

“Lokasi yang dipilih adalah lokasi yang banyak aktiviti pengaihan dan pengedaran dadah, lima lokasi ini akan disasarkan sebagai lokasi operasi berterusan.

“Walaupun kita tidak dapat membersihkan sepenuhnya kawasan itu, tetapi sekurang-kurangnya 80 peratus pengurangan aktiviti penagihan dan pemerdagangan dadah berjaya dilakukan.

“Namun, kejayaan ini bukan hanya disebabkan operasi secara berterusan. Ini adalah hasil kerjasama masyarakat setempat khususnya, ketua-ketua masyarakat,” katanya selepas Kunjungan Hormat kepada Ketua Menteri Datuk Seri Panglima Mohd Shafie Apdal, di Pusat Pentadbiran Negeri Sabah, di sini hari ini.

Omar yang bakal bersara menjelang pertengahan Februari ini berharap, penggantinya akan meneruskan usaha membanteras dan memerangi gejala dadah di Sabah.

Omar berkhidmat sebagai anggota dan pegawai kanan polis sejak lebih 30 tahun.

Ditanya mengenai perancangan masa depan, beliau berkata, beliau mahu berehat terlebih dahulu.

Mengenai kunjungan hormat itu, beliau berkata, pertemuan itu adalah kunjungan biasa yang dilakukan oleh ketua-ketua jabatan apabila ingin bersara.

“Dalam kunjungan itu,  saya zahirkan ucapan terima kasih kepada kerajaan negeri di bawah pimpinan Ketua Menteri Sabah kerana memberi kata-kata nasihat dan tunjuk ajar serta memberi kerjasama kepada Polis Diraja Malaysia (PDRM) Sabah.

“Kerjasama dan sokongan diberikan kerajaan negeri dalam memberi ruang kepada kita menjalankan tugas dengan baik amat dihargai.

“Sekali lagi terima kasih atas kerjasama dalam membantu membanteras jenayah dan memerangi dadah serta menguatkuasakan undang-undang demi kedaulatan negeri Sabah,” jelasnya.

Omar, yang berasal dari Semporna pernah memegang beberapa jawatan kanan dalam PDRM seperti Ketua Jabatan Siasatan Jenayah Sabah, Ketua Jabatan Pengurusan IPK Sabah dan Timbalan Ketua Polis Selangor.


5 Premis Dikompaun Menerusi Op Pantau Di Sabah

KOTA KINABALU : Kementerian Perdagangan Dalam Negeri dan Hal Ehwal Pengguna (KPDNHEP) Sabah mengeluarkan kompaun bernilai RM2,200 kepada lima premis perniagaan menerusi Op Pantau bermula Ahad lepas hingga semalam.

Pengarahnya Georgie Abas berkata tindakan kompaun itu hasil pemeriksaan terhadap 614 premis perniagaan di seluruh negeri.

Beliau berkata selain premis tradisi seperti pasar basah, pasar tani, pasar malam, pasar raya dan kedai runcit, Op Pantau turut dijalankan di bazar Ramadan dan bazar Aidilfitri.

“Op Pantau 2022 bertujuan memastikan pengguna mudah mendapatkan bekalan makanan dan keperluan harian pada harga munasabah selain memastikan tiada unsur pencatutan dilakukan peniaga dalam penetapan harga barangan dan perkhidmatan termasuk di kedai makan menjual juadah berbuka puasa.

“KPDNHEP Sabah tidak akan teragak-agak untuk melaksanakan siasatan dan semakan harga jika menerima banyak aduan terhadap sesebuah premis atau gerai dan tindakan sewajarnya akan diambil mengikut Akta Kawalan Bekalan 1961 dan Akta Kawalan Harga dan Antipencatutan 2011,” katanya dalam kenyataan hari ini.

Georgie berkata KPDNHEP Sabah juga akan mempertingkatkan keberadaan (omnipresence) hampir 200 anggota penguat kuasa di lokasi tumpuan pengguna bagi mewujudkan persekitaran perniagaan dan beli-belah selamat dan beretika.

Beliau turut mengingatkan semua peniaga supaya terus mematuhi segala perundangan ditetapkan kerajaan terutama sepanjang bulan Ramadan dan Hari Raya Aidilfitri bagi mengelak dikenakan tindakan tegas oleh pihak penguat kuasa.

Pengguna juga dinasihatkan merancang perbelanjaan dan dalam masa sama melaporkan sebarang maklumat salah laku peniaga kepada KPNDHEP antara lain menerusi aplikasi WhatsApp di talian 019-279 4317 atau 019-848 8000, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MPKK perlu sediakan profil kampung untuk mudahkan pembangunan – Madius

TUARAN, 24 Mei – Timbalan Ketua Menteri, Datuk Seri Wilfred Madius Tangau menyarankan Majlis Pengurusan Komuniti Kampung (MPKK) khususnya di kawasan Tuaran dapat menyediakan profil kampung bagi mengetahui keperluan sekali gus memudahkan kerajaan menyalurkan peruntukan pembangunan.

Beliau, yang juga Anggota Parlimen Tuaran berkata, profil kampung berkenaan perlu disediakan secepat mungkin kerana kerajaan menghadapi kesukaran untuk menilai keperluan setiap kampung di kawasan berkenaan sekiranya pihak MPKK tidak menyediakan profil kampung yang lengkap.

“Profil kampung penting bagi menyimpan segala maklumat termasuk latar belakang kampung, jumlah kependudukan, rekod pembangunan yang ada dan senarai pembangunan diperlukan dan pengerusi MPKK bersama ahli jawatankuasa perlu memberi kerjasama dan komitmen dalam menyediakan profil ini,” katanya ketika berucap pada majlis penyerahan watikah pelantikan 74 pengerusi MPKK bagi kawasan Dewan Undangan Kiulu, di sini hari ini.

Madius berkata, semua yang telah dilantik menjadi pengerusi MPKK perlu menjalankan tanggungjawab dan amanah dengan sebaik mungkin.

“Perkara pertama yang perlu dilakukan adalah menyediakan perancangan, selain menyediakan profil kampung. Perancangan sangat penting untuk memastikan kampung masing-masing dapat menerima pembangunan seiring dengan kampung lain.

“MPKK yang dilantik juga perlu ingat bahawa MPKK adalah kerajaan yang telah dipertanggungjawabkan untuk mengurus atau mentadbir kampung serta menjadi pengantara kepada rakyat dan kerajaan,” katanya.


Harga Kereta Perodua Turun Hingga 6.0 Peratus Mulai Hari Ini

KUALA LUMPUR: Perusahaan Otomobil Kedua Sdn Bhd (PERODUA) menjadi syarikat automotif pertama menurunkan harga semua model keluarannya antara tiga hingga enam peratus berkuatkuasa hari ini.

Peneraju pasaran automotif tempatan dalam satu kenyataan berkata, pengurangan harga itu bagaimanapun dipecahkan dua slot iaitu bermula hari ini hingga 14 Jun membabitkan pemberian rebat tunai untuk mengurangkan harga sebelum harga rendah berkenaan dikekalkan sepanjang tempoh pengurangan cukai.

Presiden dan Ketua Pegawai Eksekutifnya, Datuk Zainal Abidin Ahmad, berkata senarai harga baharu semua modelnya selaras dengan pengumuman kerajaan mengenai pengecualian cukai jualan kenderaan pemasangan tempatan (CKD) dan import sepenuhnya (CBU) bermula 15 Jun hingga 31 Disember dalam Pelan Jana Semula Ekonomi Negara (PENJANA).

“Walaupun tempoh pengurangan cukai bermula 15 Jun 2020, PERODUA akan memberikan rebat tunai antara tiga hingga enam peratus bagi pembelian kenderaan kami bermula hari ini.

“Kami ingin mahu orang ramai mengambil kesempatan ini untuk memiliki kenderaan Perodua tanpa berasa ketinggalan. Sila kunjungi mana-mana pusat jualan Perodua dan bercakap dengan penasihat jualan kami yang sah untuk mengetahui jumlah rebat tunai yang ditawarkan serta senarai harga penuh yang akan berkuatkuasa 15 Jun,” katanya dalam satu kenyataan di sini, hari ini.

Barisan model semasa Perodua merangkumi Myvi, Axia, Bezza, Aruz dan Alza.

Zainal Abidin berkata, PERODUA menyokong penuh langkah kerajaan untuk memberikan pengecualian cukai jualan sepenuhnya bagi pembelian kenderaan CKD sehingga akhir tahun ini dalam usaha memulih dan menaikkan ekonomi domestik.

“Rakyat Malaysia kini lebih berhati-hati dalam berbelanja ekoran COVID-19 dan Perintah Kawalan Pergerakan (PKP), namun kenderaan persendirian masih diperlukan pada masa yang sukar ini.

“Pengecualian penuh cukai jualan bagi kenderaan CKD meyakinkan industri automotif, bukan sahaja pelanggan tetapi keseluruhan ekosistem yang terdiri daripada pengeluar, pembekal dan pengedar.

“Seiring dengan kadar pinjaman yang rendah pada waktu ini, kami optimis langkah ini dapat mendorong penjualan kenderaan baharu,” katanya.

Perodua berjaya menjual 52,920 kenderaan dalam lima bulan pertama 2020, menguasai 41 peratus pasaran berbanding jumlah keseluruhan industri (TIV) yang dianggarkan sebanyak 129,401 unit setakat tahun ini.

Dengan kandungan tempatan melebihi 90 peratus bagi seluruh barisan modelnya, PERODUA telah membelanjakan RM5.4 bilion tahun lalu untuk membeli komponen daripada pembekal tempatan.

“Sebagai pengeluar kenderaan terbesar di Malaysia dari segi jumlah, kami ingin menyatakan semula komitmen kami kepada kerajaan untuk membantu industri menempuhi fasa yang sukar ini,” tambah Zainal Abidin.

Sementara itu, beberapa syarikat automotif lain termasuk Proton Holdings Bhd (PROTON); Sime Darby Auto Hyundai (SDAH); Mitsubishi Motors Malaysia (MMM); TC Euro Cars (TCEC); Honda Malaysia; dan UMW Toyota Motor akan mengumumkan senarai harga baharu kenderaan keluaran masing-masing dalam masa terdekat atau selewat-lewatnya awal minggu depan.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Masukkan Pesta Kaamatan Dalam Cuti-Cuti Malaysia Langkah Terbaik – Jafry

KOTA KINABALU: Saranan untuk memasukkan cuti Pesta Kaamatan dan Gawai dalam perancangan Cuti-Cuti Malaysia langkah terbaik dalam memelihara kebudayaan dan adat.

Menteri Pelancongan, Kebudayaan dan Alam Sekitar Datuk Jafry Ariffin berkata, pihaknya menyambut baik saranan berkenaan kerana ia mampu menarik pelancong untuk melihat sendiri keunikan etnik dan budaya di Sabah.

Beliau yakin, usaha itu juga mampu memelihara kebudayaan  dan adat agar kekal sehingga ke generasi masa hadapan.

Katanya, ia sekali gus menyokong usaha kerajaan dalam menangani pasca COVID-19 khususnya dalam industri pelancongan.

“Pesta Kaamatan yang juga dikenali sebagai Pesta Menuai disambut masyarakat Kadazandusun Murut di Sabah pada 30 dan 31 Mei setiap tahun sebagai tanda kesyukuran selepas berakhir musim menuai.

“Pelbagai acara kebudayaan diadakan termasuk pertandingan nyanyian yang dipanggil Sugandoi, ratu cantik atau Unduk Ngadau dan persembahan kesenian serta kraftangan.

“Saya yakin Kaamatan ini bukan sekadar pesta budaya, tetapi juga menjadi produk penting dalam menarik pelancong dari dalam mahu pun luar negara sekaligus mengukuhkan lagi kedudukan Sabah sebagai hab pelancongan,” katanya dalam kenyataan di sini.

Beliau berkata, selain menjadi produk pelancongan, perayaan itu juga menjadi wadah dalam memupuk perpaduan bukan saja bagi masyarakat di Sabah tetapi juga rakyat di seluruh Malaysia.

Terdahulu, Menteri pelancongan, Seni dan Budaya Datuk Seri Nancy Shukri  menerima saranan umum agar cuti Pesta Kaamatan dan Gawai dimasukkan dalam perancangan cuti dalam Malaysia.

Langkah itu bagi memberi peluang kepada rakyat Malaysia khususnya dari Semenanjung untuk datang menyaksikan sendiri bagaimana budaya Sabah dan Sarawak menerusi sambutan perayaan itu. – Utusan Borneo


Shafie Apdal Bakal Calon Perdana Menteri PH

KOTA KINABALU: Pakatan Harapan (PH) Plus dijangka mencalonkan Presiden Parti Warisan Sabah (Warisan), Datuk Seri Mohd. Shafie Apdal sebagai Perdana Menteri bagi menyelesaikan kemelut politik negara.

Difahamkan, perbincangan tersebut telah bermula sebagai pilihan lain selain Tun Dr. Mahathir Mohamad dan Presiden PKR, Datuk Seri Anwar Ibrahim.

Sebuah video turut tular di media sosial sejak semalam yang menunjukkan pencalonan Mohd. Shafie disokong Dr. Mahathir ketika pertemuan beliau bersama ahli-ahli Bersatu.

Dr. Mahathir di dalam video tersebut menyatakan beliau bersama beberapa bekas pemimpin Bersatu, Amanah dan DAP telah bersetuju agar Mohd. Shafie dicalonkan.

“Adalah kumpulan yang  terdiri daripada wakil, Warisan, wakil dari Bersatu wakil daripada Amanah wakil daripada  DAP pun ada, kita empat parti ini bersetuju, jadi ini persetujuaan saya juga.

“Jadi saya harap, sokongan kepada saya ini dibuat melalui sokongan pasal saya yang namakan dia, bukanlah saya seorang, yang lain pun bagi nama yang sama, jadi saya harap akar umbi akan terima pencalonan ini.

“Fikirkan, kalau saya tak ada. Ada orang lain. takkan saya nak ada selama-lamanya, jadi adalah lebih baik kita pindah supaya kita boleh tentukan orang yang ambil alih ini meneruskan perjuangan kita, itulah harapan kita sebab itu saya nak supaya kita sokong Shafie Apdal, kerana dia dan saya sependapat,” kata Dr. Mahathir.

Cadangan terbaharu itu bakal memecahkan tradisi apabila semua Perdana Menteri sebelum ini semuanya berasal dari Semenanjung.

Pemilihan Mohd. Shafie juga memberi harapan baharu kepada Sabah dan Sarawak dalam mendapatkan kembali hak-hak kedua-dua negeri yang dituntut dalam Perjanjian Malaysia 1963 (MA63). – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Ulangi ‘Kesilapan’ Aidilfitri Lalu

KUALA LUMPUR: Masyarakat diingatkan supaya mengambil iktibar dan tidak mengulangi sikap tidak bertanggungjawab hingga menyebabkan wujudnya kluster perayaan dan rentas negeri akibat penularan Covid-19 seperti Jun lalu.

Ketua Pengarah Kesihatan Tan Sri Dr Noor Hisham Abdullah berkata, larangan rentas daerah dan negeri masih lagi berkuat kuasa, serta larangan kunjung mengunjung bagi menyambut perayaan juga tidak dibenarkan.

“Jangan pula dalam keseronokan menyambut Hari Raya Korban menyebabkan kita sama-sama ‘terkorban’ dek kerana Covid-19.

“Dalam tempoh 1 Jun sehingga 16 Julai (semalam) sahaja, sebanyak 1,010 kes positif Covid-19 dilaporkan dalam 21 kluster rentas negeri iaitu daripada 5,681 individu yang disaring (kadar positiviti 17.8 peratus).

“Kluster-kluster ini didapati membabitkan aktiviti rentas negeri bagi tujuan sambutan perayaan, mengunjungi ahli keluarga, menghadiri majlis pengebumian serta atas urusan kerja,” katanya dalam satu kenyataan, hari ini.

Dr Noor Hisham berkata, negeri yang melaporkan jumlah kluster rentas negeri tertinggi sejak 1 Jun lalu adalah Perak dengan lapan (8) kluster (38.1 peratus), Terengganu dengan lima (5) kluster (23.8 peratus) serta Kelantan dengan tiga (3) kluster (14.3 peratus).

“Kumpulan berisiko tinggi seperti warga emas, mereka yang mempunyai masalah kesihatan seperti penyakit diabetes atau kanser adalah kumpulan yang sangat mudah terkesan dengan jangkitan Covid-19.

“Kita harus sedar bahawa sistem pertahanan tubuh mereka adalah lebih rendah dan membuatkan mereka mudah dijangkiti Covid-19.

“Tahap kesihatan mereka juga mudah merosot apabila dijangkiti Covid-19, sehingga ada yang boleh membawa kepada kematian,” katanya.

Justeru itu, katanya, KKM ingin menyeru masyarakat supaya mengambil iktibar dan tidak mengulangi sikap tidak bertanggungjawab, khususnya semasa sambutan Aidiladha yang akan diraikan pada 20 Julai ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Leiking, Isteri Shafie Penerima Anugerah Tertinggi Sempena Hari Jadi TYT Sabah

KOTA KINABALU: Tokoh perniagaan Joseph Lo Tain Foh mengetuai senarai 1,282 penerima anugerah negeri sempena ulangtahun kelahiran Yang di-Pertua Negeri Sabah Juhar Mahiruddin hari ini.

Lo, bersama bekas setiausaha kerajaan negeri KY Mustafa, dan Marcel Leiking, bapa kepada Menteri Perdagangan Antarabangsa dan Industri Darell Leiking, akan menerima anugerah tertinggi Sabah, Seri Panglima Darjah Kinabalu (SPDK), yang membawa gelaran Datuk Seri.

Anugerah kedua tertinggi negeri, Panglima Gemilang Darjah Kinabalu (PGDK), yang membawa gelaran Datuk, dianugerahkan kepada 68 individu, diketuai isteri Ketua Menteri Shafie Apdal, Shuryani Shuaib.

Penerima lain termasuk Pengarah Jabatan Air Amarjit Singh, Setiausaha Tetap Kementerian Pelancongan, Kebudayaan dan Alam Sekitar William Baya, dan Presiden Persatuan Wartawan Sabah Muguntan Vanar.

Turut menerima Setiausaha Agung Warisan Loretto Padua Jr, pengasas Bukit Harapan Anne John P Arulnaselam-Keyworth, dan pengasas Orangutan Appeal UK Susan Ann Sheward.

Semarai 16 individu dijadikan Jaksa Pendamai, termasuk Ahli Parlimen Putatan Awang Husaini Sahari, Ahli Parlimen Labuan Rozman Isli dan bekas presiden Pertubuhan Undang-undang Sabah Keith Soh.

Seramai 75 orang juga akan menerima Ahli Setia Darjah Kinabalu (ASDK), termasuk Pengarah Jabatan Hidupan Liar Sabah Augustine Tuuga, dan Ketua Polis Lahad Datu Nasri Mansor, 130 Ahli Darjah Kinabalu (ADK), 456 Bintang Setia Kinabalu (BSK), 324 Bintang Kinabalu (BK) dan 210 Sijil Hormat.

Perarakan akan diadakan di Padang Merdeka pada 7 pagi esok, diikuti istiadat pengurniaan di Istana Negeri. – FMT


Pengerusi Perbadanan Labuan Dipecat

KOTA KINABALU: Pengerusi Perbadanan Labuan, Datuk Seri Amir Hussein telah dipecat sejak Jumaat lalu oleh Menteri Wilayah Persekutuan, Tan Sri Annuar Musa.

Surat pemecatan daripada Annuar yang diserahkan kepada Amir bagaimanapun tidak menjelaskan tentang sebab-sebab pemecatan tersebut, namun dipercayai berkaitan pengaruh politik.

“Pada menjalankan kuasa yang diberikan oleh subperenggan 1(2) Jadual Pertama, Akta Perbadanan Labuan 2001 (Akta 609), saya, Tan Sri Annuar Musa, menteri yang bertanggungjawab bagi Wilayah Persekutuan Labuan membatalkan pelantikan Datuk Seri Amir Hussein sebagai Pengerusi Perbadanan Labuan,” jelas surat tersebut.

Pemeriksaan di laman web rasmi Perbadanan Labuan mendapati jawatan Pengerusi itu telah dikosongkan dan masih belum ada nama baharu dilantik.

Amir yang merupakan tokoh korporat tempatan dilantik ke jawatan tersebut pada 24 Oktober 2018 oleh Menteri Wilayah Persekutuan ketika itu, Khalid Abdul Samad.

Sebelum Amir, jawatan berkenaan disandang Ahli Parlimen Labuan, Datuk Rozman Isli. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tahan Bapa Dan Anak Dipercayai Baru Selesai ‘Mengena’ Syabu Disebuah Rumah Di Keningau

KENINGAU: Dua beranak dipercayai tengah ‘melayan stim’ selepas melepas gian bersama ditahan Agensi Antidadah Kebangsaan (AADK) Keningau dalam operasi di sekitar Keningau semalam.

Dalam operasi pukul 3 petang itu, dua beranak masing-masing berusia 29 dan 59 tahun ditahan di sebuah rumah tidak bernombor selepas didapati positif dadah jenis syabu.

Ketua Operasi AADK Keningau, Azry Golbin@Azmi berkata, operasi itu disertai enam penguat kuasa AADK.

“Ketika operasi, dua beranak itu berada dalam sebuah bilik dan dipercayai baru selesai menghisap syabu bersama.

“Hasil pemeriksaan mendapati, anak lelaki suspek bakal berhadapan dengan hukuman yang membabitkan tiga tahun penjara dan sebatan kerana positif semula dadah ketika dalam tempoh pengawasan,” katanya dalam satu kenyataan hari ini.

Katanya, tangkapan lain membabitkan dua lelaki yang bekerja sebagai kakitangan kerajaan dan gagal ujian saringan.

“Semua tangkapan yang dibuat adalah berdasarkan maklumat awam serta hasil risikan AADK seminggu di semua lokasi sasaran,” katanya.

Azry berkata, semua yang ditahan disiasat mengikut Seksyen 3(1) Akta Penagih Dadah (Rawatan Dan Pemulihan) 1983.


16,840 Kes Covid-19 Hari Ini

PUTRAJAYA: Kementerian Kesihatan melaporkan 16,840 kes baharu Covid-19 menjadikan keseluruhan jangkitan meningkat kepada 1,095,486 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 6,092 kes.

Ini disusuli Kuala Lumpur dengan 2,114 kes, Kedah (1,281), Johor (1,104), Negeri Sembilan (1,079), Sabah (1,066), Perak (810), Pulau Pinang (689), Kelantan (656), Melaka (581), Pahang (540), Sarawak (450), Terengganu (258), Putrajaya (100), Perlis (13) dan Labuan (tujuh).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Yakin Menang Walau Bergerak Solo Di Johor

JOHOR BAHRU: Parti Warisan (Warisan) tidak gentar untuk bergerak solo dengan sasaran enam kerusi menjelang Pilihan Raya Negeri (PRN) Johor pada 12 Mac ini.

Presidennya, Datuk Seri Mohd Shafie Apdal berkata, beliau percaya sudah tiba masanya untuk mengubah landskap politik di negara ini dengan meletakkan kepercayaan kepada rakyat untuk memilih wakil mereka.

Beliau berkata, kehadiran Warisan di Johor bagi memberi pilihan kepada rakyat Johor kerana mereka sudah muak dengan pemimpin sedia ada yang terlalu banyak berpolitik.

“Maka, kita serahkan kepada rakyat kerana orang yang menentukan siapa kerajaan adalah rakyat dan bukannya parti atau mana-mana ahli politik. Hanya rakyat yang boleh mengubak landskap politik di negara ini.

“Kita mahu ubah semangat kekitaan pelbagai bangsa di negara ini agar ikatan persaudaraan masyarakat berbilang kaum dapat dipertingkatkan,” katanya dalam sidang media di sini hari ini.

Pada PRN Johor kali ini, Warisan bertanding enam kerusi yang diwakili golongan profesional dan pemimpin berpengalaman dalam arena politik Johor.

Jentera-jentera Warisan sudah berada di lapangan di peringkat kampung dan juga Pusat Daerah Mengundi (PDM) bagi membantu calon-calon Warisan memenangi PRN Johor.

Biarpun Warisan hanya bertanding enam kerusi itu sudah memadai kerana fokus sebenar mereka bukan PRN sebaliknya, Warisan mahu memberi fokus kepada persediaan menjelang Pilihan Raya Umum Ke-15 (PRU-15).

Menurutnya, dengan enam kerusi yang ditandingi sudah pasti, Warisan mahu memastikan kesemua enam calon itu menang.

“Kita bertanding untuk memastikan ahli-ahli kita menang. Ini bukan cabaran mudah kerana kita tahu dalam dunia politik bukan satu perjalanan yang mudah.

“Namun, kita yakin jika kita pertingkatkan usaha kita akan berjaya. Kejayaan tanpa usaha tidak akan ke mana kerana kejayaan tidak datang bergolek tanpa berusaha.

“Maka, kita bergantung kepada rakyat untuk membolehkan kita membawa suara rakyat mendapat pembelaan,” ujarnya. – BorneoToday


Warisan Kalabakan Salur Sumbangan RM34,800 Kepada Mangsa Kebakaran

TAWAU: Warisan Parlimen Kalabakan telah menyalurkan sumbangan kewangan sebanyak RM34,800kepada mangsa kebakaran di Kg Tanjung Batu Keramat-Otentik, di sini semalam.

Pembantu Menteri Kewangan Saripuddin Hatta berkata sumbangan itu akan disalurkan kepada 87 ketua keluarga yang terlibat.

“Setiap ketua keluarga yang terlibat  akan mendapat sebanyak RM400, tidak termasuk bantuan dari segi barangan lain,” katanya.

Katanya, Ketua Menteri Datuk Seri Panglima Mohd Shafie Apdal juga akan turun padang melihat keadaan mangsa yang terlibat.

“Ketua Menteri dijangka akan datang sendiri untuk melihat keadaan mangsa esok (hari ini) selepas solat Jumaat.

“Saya juga mendapat khabar bahawa Kebawah Duli Yang Maha Mulia Seri Paduka Baginda Yang di-Pertuan Agong, Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah akan datang mencemar duli melawat mangsa di sini,” katanya.

Saripuddin juga berterima kasih kepada semua yang terlibat membantu mangsa kebakaran terutamanya Jabatan Bomba, Pertahanan Awam, Jabatan Kebajikan dan sayap-sayap Warisan Kalabakan.

“Sayap Warisan telah turun membantu mangsa kebakaran semenjak dari hari kejadian lagi dan sehingga sekarang mereka tidak berhenti datang menyalurkan bantuan,” jelasnya.

Menurutnya, mangsa yang belum menerima bantuan semalam boleh datang ke pondok pendaftaran sementara  parti Warisan di sini untuk mendapatkan bantuan berkenaan.


Tiada Releven Dakwaan Kenny Chua Warisan Sokong Tun M

PENAMPANG: Tiada releven dakwaan Ahli Dewan Undangan Negeri (ADUN) Inanam, Kenny Chua bahawa Parti Warisan Sabah (WARISAN) menyokong Tun Mahathir dan bersedia meminda perlembangaan untuk menjadikan bekas Perdana Menteri itu sebagai ahli.

Sebaliknya, Ketua Penerangan WARISAN Bahagian Penampang, Jeremiah Mayo menganggap ia hanya alasan Kenny untuk berpaling tadah kepada bekas Ketua Menteri Tan Sri Musa Aman.

“Apabila Lim Guan Eng mengusulkan Ketua Menteri, Mohd Shafie Apdal menjadi Perdana Menteri menerusi pengumuman yang dibuat Tun Mahathir, kami tidak mendengar mana-mana Exco Parti Keadilan Rakyat (PKR) di Pulau Pinang marah dan tiba-tiba beralih berpihak kepada UMNO/Barisan Nasional (BN).

“Apa yang saya tahu, tiada Exco PKR melakukannya, hanya Kenny.

“Jadi menggunakan Anwar Ibrahim hanya alasan untuk mengkhianati kepercayaan yang diberikan oleh pengundi dan ini bukan hanya kejam tetapi tidak meyakinkan. Dia berpihak kepada Musa Aman yang secara terang-terangan ditolak pengundi di Inanam pada Pilihanraya Umum 14 (PRU14),” katanya dalam satu kenyataan di sini, hari ini.

Jeremiah turut mengecam dakwaan Kenny bahawa kerajaan negeri kekurangan dana untuk pembangunan dan bergantung kepada kerajaan persekutuan untuk bertahan.

“Dia adalah Pembantu Menteri Kewangan Sabah dan dia tahu banyak perkara jadi dia harus memaklumkan rakyat kenapa simpanan tunai begitu rendah ketika WARISAN mengambil alih kerajaan pada Mei 2018.

“Siapa Ketua Menteri sebelum Mohd Shafie yang dibanggakan Bekas Perdana Menteri Datuk Seri Najib Razak sehingga bangga dengan Keluaran Dalam Negara Kasar (KDNK) Sabah berada pada 8.0 peratus pada 2017?.

“Sebagai Pembantu Menteri juga, dia harus beritahu kepada kami sama ada hutang Musa Aman sebanyak RM800 juta pada Yayasan Sabah benar atau tidak,” katanya.

Tambah beliau lagi, pengundi di Inanam percaya impian Pakatan Harapan, oleh itu sebagai wakil mereka, Kenny harus menghormati kepercayaan yang diberi kepadanya.

“Sebagai kawan lama, kami bersama-sama berjuang menentang BN dan UMNO selama ini. Tiada yang lebih menyakitkan daripada alasannya bahawa kerajaan negeri bergantung kewangan dari kerajaan persekutuan untuk bertahan.

“Kami berjuang selama ini sejak awal lagi dan apabila ia sudah jadi milik kita rakyat Sabah, dia tiba-tiba berhenti dan mengatakan semua ini tidak berguna.

“Jadi saya mahu beritahu Kenny, pengundi di Inanam mengundi untuk kamu pada PRU14 kerana mereka mahu kamu menunaikan impian Pakatan Harapan.

“Sekiranya mereka (pengundi) mahukan Musa Aman atau BN, kamu pasti sudah hilang sejak ADUN sebelumnya lagi yang juga dari PKR.

“Sekarang, kamu sudah beralih kepada Musa, jadi kamu fikir pengundi Inanam akan gembira dan membiarkan mereka terpengaruh?.

“Tidak kira sebaik mana kamu berkhidmat untuk mereka, ia tidak akan begitu saja kerana pemimpin dan ADUN datang dan pergi.

“Sesiapa saja boleh berkhidmat di Inanam tetapi apa yang rakyat mahukan adalah seorang yang mereka boleh banggakan kerana dapat berdiri teguh walaupun ketika diduga dengan kuat,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


15 Maut, Feri Penumpang Karam Di Madura

Jakarta: Sekurang-kurangnya 15 orang maut selepas sebuah feri penumpang karam di luar pulau Jawa Indonesia, kata polis hari ini, nahas maritim terbaharu melanda negara kepulauan itu.

Feri terlebih muatan itu membawa kira-kira 50 orang apabila ia terbalik semalam di laut lepas berhampiran pulau Madura, kata jurucakap polis Jawa Timur Frans Barung Mangera.

Pasukan mencari dan menyelamat menemui 13 mayat pagi ini, menjadikan jumlah yang maut 15 orang manakala 31 terselamat.

Penyelamat mencari sekurang-kurangnya tiga orang yang disenaraikan masih hilang namun laporan tempatan menunjukkan mungkin lebih banyak mangsa tidak berada dalam senarai rasmi.

“Feri disyaki terlebih muatan. Ia dilambung ombak besar, terbalik dan karam,” kata Frans dalam satu kenyataan.

Feri sepanjang 10 meter itu ditemui nelayan tidak lama selepas karam, tambahnya.

Lebih 160 orang maut apabila feri penumpang karam di Tasik Danau Toba, Sumatera tahun lalu manakala lebih 300 dianggarkan lemas pada 2009 apabila feri karam antara pulau Sulawesi dan Borneo. -AFP


60% Penduduk Sabah Terima Dua Dos Lengkap Vaksin Menjelang September

KOTA KINABALU, 5 Ogos : Sabah mampu mencapai 60 peratus penduduknya menerima dua dos lengkap vaksin COVID-19 menjelang 21 Sept depan, kata Menteri Kerajaan Tempatan dan Perumahan Sabah Datuk Masidi Manjun.

Katanya ia berdasarkan kadar vaksinasi harian yang meningkat di Sabah dan semalam sahaja sebanyak 46,840 dos vaksin diberikan menjadikan jumlah vaksin yang diberikan sudah melebihi 1.38 juta dos dengan 967,555 merupakan dos pertama dan selebihnya dos kedua.

Beliau berkata Jabatan Kesihatan Negeri Sabah (JKNS) mempunyai keupayaan untuk memberikan sehingga 60,000 vaksin setiap hari, namun ia bergantung kepada jumlah dos vaksin sedia ada dan kelancaran penghantaran bekalan vaksin ke Sabah.

“Atas andaian bekalan vaksin yang mencukupi terjamin, mengikut perancangan, JKNS boleh mengekalkan momentum melaksanakan pemberian vaksin dengan kadar yang cepat seperti sekarang, kita boleh mencapai sasaran tersebut (60 peratus),” katanya menerusi kenyataan malam ini.

Sementara itu, Masidi yang juga jurucakap COVID-19 Sabah berkata peratusan kes bergejala atau ‘sporadik’ semakin meningkat dengan 24 peratus atau 251 kes daripada 1,062 kes positif hari ini dikesan daripada kategori itu berbanding 21.2 peratus atau 201 kes daripada 949 kes semalam.

“Kontak rapat terus menjadi penyumbang utama kepada kes harian (hari ini) iaitu 569 kes atau hampir 54 peratus kes hari ini, dan 967 kes positif hari ini adalah daripada kategori 1 tiada simptom dan kategori 2 simptom ringan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 10 Kes Dicatatkan Di Sabah Hari Ini

KOTA KINABALU: Kes Covid-19 di Sabah hari ini bertambah sebanyak 10 kes menjadikan jumlah keseluruhan, setakat ini, sebanyak 182 kes.

Pertambahan kes pada hari ini membabitkan lima daerah iaitu Tawau yang meningkat sebanyak tiga kes, Kota Kinabalu, Kunak, dan Putatan masing-masing sebanyak dua kes, serta Beaufort yang bertambah satu kes.

Statistik terbaharu berkenaan disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Tawau kekal sebagai daerah tertinggi merekodkan kes Covid-19 dengan 53 kes termasuk tiga kes baru, hari ini.

Lahad Datu pula yang tidak merekodkan kes baru hari ini kekal daerah kedua tertinggi dengan 34 kes manakala Kota Kinabalu yang meningkat dua kes kekal daerah ketiga tertinggi dengan jumlah 26 kes.

Sementara itu, Tuaran juga kekal daerah keempat tertinggi dengan 12 kes manakala dua daerah berjiranan iaitu Sandakan dan Kinabatangan masing-masing kekal dengan 11 kes.

Daerah Kunak yang bertambah dua kes hari ini kini merekodkan jumlah sebanyak tujuh kes setakat ini iaitu jumlah sama yang dicatatkan Beaufort yang turut bertambah satu kes, hari ini.

Jumlah di Putatan juga kini menjadi enam kes susulan peningkatan dua kes di daerah berkenaan, hari ini.

Lain-lain daerah yang merekodkan Covid-19 setakat ini ialah Kota Belud dengan lima kes, Sipitang (4), Ranau (2), Papar (2), Penampang (1) dan Semporna (1).

Selain itu sebanyak sembilan kes Covid-19 di Sabah dilaporkan telah sembuh daripada penyakit berkenaan iaitu enam di Lahad Datu dan tiga di Sandakan.

Setakat ini juga, Sabah telah merekodkan satu kes kematian akibat Covid-19 iaitu di Tawau.

Dalam pada itu, Sabah kini menjadi negeri keempat tertinggi selepas Selangor yang mencatat 546 kes, Kuala Lumpur (323), dan Johor (259) – Berita Sabah


Sabah Negeri Merdeka & Bukan Milik Filipina

KOTA KINABALU: Ketua Menteri Datuk Seri Mohd Shafie Apdal menegaskan bahawa Sabah bukan milik Filipina.

Beliau berkata, kenyataan ini juga telah dibangkitkan dan ditekankan kepada Duta Besar Filipina Charles Jose ketika dia mengunjungi Sabah tahun lalu.

Katanya kepada duta berkenaan untuk tidak bertanya mengenai hak undang-undang Sabah dan menerangkan bahawa menerusi nasihat yang diberi oleh Suruhanjaya Cobbold serta Pertubuhan Bangsa-Bangsa Bersatu (PBB) pada tahun 1960, Sabah dari segi undang-undang adalah bukan milik negara berkenaan.

Tegasnya, PBB telah pun memutuskan bahawa Sabah mempunyai kemerdekaan dan bukan sebahagian daripada Filipina.

Shafie berkata demikian ketika diminta mengulas pertanyaan Presiden Parti Cinta Sabah (PCS) Datuk Seri Anifah Aman yang mendakwa Shafie senyap mengenai isu terbabit.

Beliau ditemui selepas menerima kunjungan hormat daripada Persatuan Pekebun-Pekebun Kecil Sabahan yang berlangsung di Pusat Pentadbiran Negeri Sabah (PPNS) di sini semalam.

Shafie mengulas lanjut bahawa beliau tidak berdiam diri dan memperjuangkan isu berkenaan menerusi undang-undang.

Turut terlibat dalam usaha berkenaan adalah bekas Peguam Negeri serta rakan sejawatnya yang telah pergi ke Sepanyol untuk kes berhubung isu terbabit.

“Oleh itu, jangan menuduh saya diam dan tidak melakukan apa-apa…kami akan mempertahankan pendirian bahawa Sabah bukan milik Filipina,” katanya.

Tambahnya, “Ini bukan keutamaan saya sekarang (kerana) saya menghadapi pilihan raya. Saya sedar bahawa ini adalah agenda politik mereka tetapi saya yakin bahawa orang Sabah tidak akan terpedaya dengannya.”

Shafie turut melontarkan pertanyaan yang sama kepada Anifah, yang juga bekas Menteri Luar Negeri, apa yang telah dia lakukan mengenai tuntutan itu semasa dia memegang jawatan terbabit.

Beliau berkata, Anifah sebagai Menteri Luar Negeri ketika itu seharusnya membangkitkan masalah itu dengan rakan sejawatnya dari Filipina, tetapi perkara itu tidak berlaku.

Shafie berkata, Anifah telah berdiam diri serta tidak melakukan apa-apa dan sekarang ini menyalahkan beliau pula.

Anifah baru-baru ini mengatakan bahawa dia kecewa dengan Shafie yang berdiam diri mengenai perkara yang muncul kembali baru-baru ini apabila Setiausaha Luar Filipina Teodoro Locsi Jr dalam ciapan Twitternya menyatakan “Sabah is not in Malaysia (Sabah bukan dalam Malaysia)” sebagai balasan kepada ‘tweet’ Kedutaan Amerika Syarikat di Manila mengenai bantuan pemulangan rakyat Filipina dari Sabah.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita melecur cuba selamatkan barang

WANITA melecur di tangan dan kaki selepas rumah didiaminya di Kampung Kobusak, di Penampang, musnah terbakar malam tadi.

Dalam kejadian 11.40 malam itu, mangsa Martina Mojunggal, 44, dikatakan selamat keluar bersama tiga anaknya sebaik menyedari rumahnya terbakar.

Dia kemudian masuk semula ke rumah untuk menyelamatkan barang miliknya sebelum terkena bahang api.

Mangsa dikejarkan ke Hospital Queen Elizabeth I (HQE I) Kota Kinabalu menggunakan Unit Bantuan Perkhidmatan Kecemasan (EMRS) untuk rawatan lanjut dan dilaporkan stabil.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, seramai 25 anggota termasuk pegawai dengan empat jentera dari Balai Bomba dan Penyelamat (BBP) Penampang dikejarkan ke lokasi sebaik menerima panggilan 11.49 malam.

“Sebaik tiba di lokasi kejadian, rumah itu sudah terbakar dan operasi terus dijalankan untuk mengawal kebakaran.

“Api dapat dikawal jam 12.27 tengah malam sebelum dipadamkan sepenuhnya jam 1.04 pagi,” katanya hari ini.

Menurutnya, terdapat seorang wanita melecur di tangan dan kaki diberi rawatan awal oleh pasukan EMRS sebelum di bawa ke HQE I, Kota Kinabalu untuk rawatan lanjut.

“Punca kejadian dan jumlah kerugian masih dalam siasatan,” katanya.

Operasi memadam kebakaran turut dibantu BBP Kota Kinabalu dan Lintas. – Harian Metro


RM17,666,600 Waran Pembayaran Elaun MPKK Dikeluarkan

KOTA KINABALU: Kementerian Pembangunan Luar Bandar Sabah (KPLB) Sabah telah mengeluarkan waran pembayaran sebanyak RM17,666,000 untuk elaun Majlis Pengurusan Komuniti Kampung (MPKK) di negeri ini sejak April lalu. Menterinya Datuk Ewon Benedick berkata, waran pembayaran itu disalurkan kepada 22 pejabat daerah, lapan pejabat daerah kecil serta Majlis Perbandaran Sandakan, Majlis Perbandaran Tawau dan Dewan Bandaraya Kota Kinabalu. Beliau berkata, waran pembayaran elaun ini disalurkan kepada pejabat-pejabat di daerah tersebut selepas kementeriannya menerima peruntukan pembayaran elaun MPKK bagi enam bulan pertama daripada kerajaan Persekutuan pada Mac 2019. “KPLB Sabah kini sedang menunggu penurunan peruntukan pembayaran elaun MPKK bagi enam bulan kedua daripada kerajaan Persekutuan. “Saya difahamkan pejabat-pejabat di daerah kini sedang memproses pembayaran elaun bulanan MPKK termasuk tunggakan elaun yang belum sempat dibayar sebelum ini,” katanya.

Beliau berkata demikian selepas mempengerusikan pasca Kabinet KPLB Sabah di Bilik Mesyuarat KPLB Sabah di sini hari ini. Ewon yang juga Ahli Dewan Undangan Negeri (Adun) Kadamaian berkata sebagai menteri yang bertanggungjawab ke atas MPKK, beliau akan memastikan penambahbaikan sistem pembayaran elaun dapat ditingkatkan agar tidak berlaku tunggakan pembayaran pada masa akan datang. “KPLB Sabah dengan kerjasama Jabatan Perkhidmatan Komputer Negeri (JPKN) Sabah kini sedang membangunkan aplikasi baru, sistem pembayaran elaun terus kepada MPKK secara e-banking supaya tidak perlu lagi diproses melalui kaedah manual sistem baucer di pejabat daerah. Saya berharap sistem ini dapat digunakan bermula pada 2020.  “Saya menghargai segala keprihatinan rakyat terhadap isu ini dan saya berkongsi aspirasi bahawa sistem perlantikan dan pembayaran elaun sememangnya memerlukan penambahbaikan,” katanya. Mengenai isu pelantikan MPKK, Ewon berkata setakat 10 September  ini KPLB Sabah mengeluarkan watikah perlantikan MPKK kepada 2,388 buah kampung iaitu 83.7 peratus daripada keseluruhan kouta MPKK di seluruh Sabah. Katanya watikah perlantikan itu dikeluarkan seawal Januari tahun ini. “Proses perlantikan ini mengambil masa kerana jumlah keanggotaan MPKK adalah sebanyak 13 orang berbanding enam anggota JKKK (sebelum dijenamakan menjadi MPKK) sebelum ini.

“Selain itu proses tapisan berasaskan kesemua syarat perlantikan juga perlu dibuat kepada kesemua 13 anggota yang dikemukakan kepada pejabat daerah, dan seterusnya KPLB Sabah. Watikah perlantikan yang dikeluarkan merangkumi kesemua 13 anggota bukan Pengerusi dan Setiausaha sahaja,” katanya. Ewon berkata antara sebab kelewatan pelantikan MPKK ialah berlaku banyak kes apabila ada anggota yang dicadangkan melebihi had umur yang ditetapkan pada 68 tahun dan ada juga kes terdapat anggota yang dicadangkan belum mencapai had umur minimum yang ditetapkan iaitu 21 tahun. “Ada juga kes borang yang dihantar tidak lengkap misalnya tiada salinan kad pengenalan. Dalam kes sebegini, borang pelantikan terpaksa dikembalikan semula untuk diisi sehingga syarat-syarat tersebut dipatuhi,” katanya. Beliau berkata di peringkat dasar, kerajaan negeri telah menubuhkan jawatankuasa khas perlantikan MPKK dan Ketua-Ketua Adat yang dipengerusikan oleh Pegawai Daerah untuk menyelaras perlantikan, termasuk mengambilkira syor-syor yang dikemukakan oleh pelbagai pihak. “Tidak dinafikan ada beberapa daerah yang telah mengambil masa yang agak lama untuk memuktamadkan syor-syor yang dikemukakan. “Selaku Menteri Pembangunan Luar Bandar Sabah, saya mengambil maklum dan tindakan dari masa ke semasa berhubung isu-isu berkaitan perlantikan MPKK dan pembayaran elaun kepada MPKK. Ini merupakan agenda tetap saya setiap kali mempengerusikan mesyuarat pasca-Kabinet di kementerian saya,” katanya. – SabahNewsToday


PKP 2.0: Taska, Pusat Jagaan Kanak-Kanak Dibenar Beroperasi

KOTA KINABALU: Kerajaan negeri memutuskan untuk membenarkan taska, tadika dan pusat jagaan kanak-kanak di Sabah beroperasi sepanjang tempoh Perintah Kawalan Pergerakan (PKP) yang bermula esok sehingga 26 Jan ini.

Ketua Menteri, Datuk Seri Panglima Hajiji Noor berkata, itu antara sektor perkhidmatan yang dibenarkan sepanjang pelaksanaan PKP selama 14 hari.

Turut dibenarkan beroperasi adalah operasi pejabat kerajaan, agensi, badan berkanun, pihak berkuasa tempatan (PBT), syarikat berkaitan kerajaan (GLC) negeri dengan kapasiti kehadiran 30 peratus bagi kumpulan pengurusan dan profesional serta kehadiran kumpulan sokongan tidak melebihi 50 peratus.

Katanya, aktiviti di bawah sektor pengilangan dan pembuatan, pembinaan, perkhidmatan, perdagangan dan pengedaran, serta perladangan dan komoditi dan rangkaiannya dibenarkan beroperasi mengikut senarai di bawah perkhidmatan perlu (essential services).

Kapasiti kehadiran adalah sama dengan kapasiti kehadiran pejabat kerajaan. Manakala, waktu operasi sektor-sektor ini adalah 6 pagi hingga 8 malam.

Bagaimanapun, prosedur operasi standard (SOP)secara terperinci akan disediakan oleh pihak berkuasa negeri.

Disamping itu, kerajaan juga membenarkan aktiviti di bawah sektor perkhidmatan ikhtisas dan professional serta rangkaiannya.

Ia termasuk perkhidmatan oleh jurutera, peguam, arkitek, akauntan, perunding kewangan, jurunilai, juruukur bahan, juruukur tanah, ahli farmasi, kaunselor, ahli geologi, pakar diet, doktor gigi, juru fisioterapi, optometris, odiologist, veterinar, doktor perubatan dan doktor pakar dan lain-lain perkhidmatan ikhtisas dan profesional yang berdaftar dengan badan professional masing-masing.

Semua perkhidmatan ikhtisas dan professional hendaklah mematuhi SOP Kementerian Kesihatan Malaysia (KKM).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lelaki Ditahan Bersama 67.4 Kilogram Daun Ketum Di Keningau

KENINGAU: Dua lelaki ditahan bersama-sama 67.4 kilogram (kg) daun ketum yang disimpan dalam plastik hitam dalam serbuan di sebuah rumah di Kampung Narayat di sini, kelmarin.

Serbuan pukul 11.30 malam itu dijalankan Bahagian Siasatan Jenayah Narkotik Ibu Pejabat Polis Daerah (IPD) Keningau dalam Ops Ice Breaker.

Ketua Polis Daerah Keningau, Deputi Superintendan Shahrudin Mat Husain berkata ketika serbuan dilakukan pihaknya menahan dua lelaki di dalam sebuah rumah di kampung berkenaan.

“Hasil pemeriksaan menemui beberapa plastik hitam yang berisi daun ketum dengan anggaran berat 67.4 kilogram.

“Kes disiasat mengikut Seksyen 30(3) Akta Racun 1952 yang boleh dihukum denda tidak lebih RM10,000 atau penjara tidak lebih empat tahun atau kedua-duanya sekali,” katanya.

Menurutnya tangkapan berusia 20 dan 30 tahun bersama barang rampasan di bawa ke IPD Keningau untuk siasatan lanjut.

Sementara, beliau berkata pihaknya menahan 57 individu termasuk dua lelaki dipercayai tokan dadah di daerah ini dalam Ops Damn Tokan yang bermula 18 Januari hingga hari ini.

“Sepanjang operasi itu juga, polis merampas 26.09 gram syabu dianggarkan bernilai RM4,000.

“Kedua-dua suspek lelaki ini disiasat mengikut Seksyen 3(1) Langkah-Langkah Pencegahan Khas dan dipercayai tokan yang menjalankan kegiatan pengedaran dadah di sekitar Keningau, Tambunan, Nabawan dan Sook,” katanya.


Separuh Badan Hilang, Pekerja Ladang Maut Dibaham Buaya

KINABATANGAN : Seorang pekerja ladang maut dalam keadaan mengerikan apabila separuh badannya berada dalam mulut buaya manakala separuh lagi hilang dalam kejadian di Ladang Lamag, Sungai Pin, Kinabatangan, Sabah, hari ini.

Mangsa dikenali sebagai Abdul Kadir ditemui oleh majikan serta rakan sekerjanya di kawasan jambatan di sungai berkenaan pada tengah hari.

Ketua Balai Bomba dan Penyelamat (BBP) Kota Kinabatangan, Nurul Azlan Shah Jamalludin, berkata pihaknya menerima panggilan pada 2.42 petang berhubung kejadian itu.

“Menurut laporan, mangsa disedari hilang pagi tadi selepas tidak hadir di ladang untuk bekerja. Rakan sekerja dan majikan kemudian mencari mangsa di kawasan ladang.

“Tidak lama kemudian, mayat mangsa ditemui selepas timbul di kawasan jambatan di mana badannya masih berada di dalam mulut buaya berkenaan,” katanya menurut laporan Sinar Harian.

Anggota bomba bersama penduduk kampung berjaya mengeluarkan mayat mangsa dari mulut buaya.

Beliau berkata, seramai empat anggota yang berada di lokasi bertindak cuba membantu mengeluarkan badan mangsa dari mulut reptilia berkenaan.

“Penduduk tidak dapat membantu mengeluarkan mangsa dari mulut buaya dan anggota kita kemudian bertindak ‘mengganggu’ buaya berkenaan supaya badan mangsa dapat dilepaskan dari mulutnya.

“Akhirnya, anggota badan mangsa berjaya dilepaskan dan hanya bahagian kepala sehingga badan ditemui manakala separuh lagi hilang dipercayai dibaham buaya,” katanya.

Azlan berkata, mayat mangsa diserahkan kepada polis untuk tindakan lanjut dan operasi ditamatkan pada 5.10 petang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penghargaan Kepada Belia Mengharumkan Nama Sabah, Negara – Phoong

KOTA KINABALU, 12 Dis: Kementerian Belia dan Sukan Sabah akan memberi penghargaan kepada belia yang telah mengharumkan nama negara, khususnya Sabah dalam pelbagai bidang yang diceburi.

Menterinya Phoong Jin Zhe berkata penghargaan berkenaan adalah penting untuk menghargai sumbangan mereka sekaligus meningkatkan lagi semangat mereka untuk terus bergiat aktif dalam bidang yang diceburi.

“Saya lihat ramai belia di negeri ini yang telah mencapai banyak kejayaan di luar negara tidak kira ia adalah bidang sukan atau bidang lain seperti tarian atau nyanyian. Oleh itu kita akan mengadakan satu majlis untuk meraikan mereka,” katanya dalam sesi townhall bersama persatuan belia di Sabah di sini hari ini.

Beliau berkata kementeriannya juga akan memberi bantuan kepada belia yang akan mengikuti apa-apa pertandingan di luar Sabah dan luar negara.

“Sebelum ini pun saya telah membantu beberapa individu atau pasukan yang telah mengikuti pertandingan sukan di Semenanjung. Walaupun tidak banyak sekurang-kurangnya ia dapat meringankan perbelanjaan mereka,” katanya.

Sementara itu, Phoong berkata kerajaan komited untuk terus memperkasakan pembangunan belia di Sabah.

“Kita akan memperbanyakkan kursus atau program seperti keusahawanan di seluruh Sabah untuk memperkasakan lagi ekonomi golongan belia.

“Oleh itu saya meminta persatuan-persatuan belia yang mahu menganjurkan sebarang kursus atau program berjumpa dengan saya,  kerana kementerian mempunyai peruntukan untuk sebarang program untuk memperkasakan belia di Sabah,” katanya.


5,911 Rakyat Filipina Masih Di Depot Tahanan Sabah

TAWAU, 31 Mac : Jabatan Imigresen Malaysia (JIM) Sabah dalam usaha berbincang dengan Kedutaan Filipina di Kuala Lumpur berhubung rancangan penghantaran pulang warga republik itu seramai 5,911 yang sejak lebih setahun lalu berada di depot tahanan imigresen di negeri ini sehingga menyebabkan kesesakan.

Pengarah JIM Sabah Sharifah Sitti Saleha Habib Yussof berkata satu perjumpaan bersama pasukan kaunselor kedutaan terbabit dirancang untuk diadakan Sabtu ini di sini bagi berbincang mengenai perkara itu.

Beliau berkata kerajaan republik itu menetapkan peraturan agar warga mereka ini perlu menjalani ujian saringan COVID-19 menggunakan RT-PCR sebelum di hantar pulang dengan kos itu ditanggung pihak Filipina, namun difahamkan peruntukan itu belum disalurkan ke pihak kedutaan mereka.

“Tahanan Filipina ini sedia untuk diusir tetapi berhadapan masalah ini,  yang sepatutnya isu RT-PCR tidak timbul memandangkan tahanan ini sudah mendapat kemudahan vaksin COVID-19 lengkap termasuk dos penggalak, selain Malaysia dalam fasa peralihan endemik dan tahanan ini berada dalam kawasan terkawal, tidak bertemu orang luar,” katanya.

Beliau berkata demikian kepada pemberita selepas meninjau pengusiran 236 tahanan warga Indonesia pulang ke negara asal melalui Pelabuhan Tawau di sini hari ini.

Sharifah Sitti Saleha berkata pihaknya merayu agar kerajaan Filipina memberi sedikit kelonggaran berhubung perkara berkenaan dan Imigresen Sabah juga telah menghantar surat kepada pihak Kedutaan Filipina di Kuala Lumpur mencadangkan keluarga atau tahanan sendiri yang ingin menanggung kos RT-PCR dan tiket penerbangan bagi tujuan penghantaran pulang negara asal dibenarkan.

“Bila tidak berlaku pengusiran tahanan Filipina, ia menyebabkan berlaku kesesakan di depot tahanan imigresen negeri ini,  jika guna pendekatan kos ditanggung tahanan atau keluarga mereka adalah lebih efisyen dan membolehkan mereka balik ke negara asal… mereka ini juga sudah berada di depot tahanan lebih setahun,” katanya lagi.

Sementara itu beliau berkata penghantaran pulang tahanan Indonesia pada hari ini membabitkan 180 lelaki, 40 wanita serta 11 kanak-kanak lelaki dan enam kanak-kanak perempuan.

“Terima kasih kepada Konsulat Republik Indonesia di Tawau yang sentiasa memberi kerjasama baik dalam proses pengusiran pulang rakyat Indonesia,” katanya sambil menambah seramai 312 tahanan Indonesia lagi akan dihantar pulang April ini.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Usaha Bawa Pulang Pelajar Sabah Bukan Dibatalkan – Yusof

KOTA KINABALU: Penerbangan sewa khas membawa pelajar institut pengajian tinggi (IPT) di Semenanjung Malaysia pulang ke Sabah hanya ditunda sementara dan bukannya dibatalkan.

Menteri Pelajaran dan Inovasi, Datuk Dr Yusof Yacob berkata, penerbangan sewa khas melibatkan 6,796 orang pelajar itu terpaksa ditangguhkan sementara bagi membolehkan penempatan pelajar di pusat-pusat kuarantin dapat dilakukan dengan lebih terancang.

Beliau berkata, semua pelajar IPT yang tiba di Sabah perlu ditempatkan di Pusat Kuarantin sehingga keputusan ujian swab Covid-19 mereka diperolehi.

Katanya, sekiranya keputusan adalah negatif, maka baki tempoh kuarantin akan dijalankan di rumah masing-masing, tertakluk kepada kesesuaian infrastruktur rumah dengan mengambil kira faktor kesesakan dan risiko jangkitan kepada penghuni yang lain.

“Prosedur operasi standard (SOP) ini diwajibkan ekoran terdapatnya kes pelajar sebuah IPT yang dibenarkan pulang ke rumah dan menjalani home quarantine telah disahkan positif Covid-19. Keadaan ini mengakibatkan keluarga pelajar turut ditempatkan di pusat kuarantin,” katanya dalam satu kenyataan, di sini semalam.

Disebabkan keperluan itu, dijangka akan berlaku kesesakan di Pusat- Pusat Kuarantin yang disediakan oleh kerajaan. Pusat Kuarantin yang sedia ada tidak dapat menampung jumlah pelajar dan orang awam yang sangat ramai dalam satu- satu masa.

“Kerajaan negeri berusaha untuk mengelak daripada menempatkan pelajar di tempat yang tidak selesa.

“Ketua Menteri dan Kerajaan negeri amat memahami perasaan pelajar dan prihatin dengan hasrat pelajar yang ingin pulang ke kampung masing-masing lebih-lebih lagi pada musim perayaan Hari Raya Aidilfitri dan Pesta Kaamatan.

“Kerajaan negeri melalui Kementerian Pelajaran dan Inovasi telah mengadakan perbincangan dengan Menteri Pengajian Tinggi tentang perancangan membawa balik para pelajar dengan seberapa segera iaitu sebelum perayaan bermula sehinggakan Kerajaan negeri turut bersetuju untuk membiayai separuh kos penerbangan pelajar.

“Namun disebabkan kekangan yang berkaku, maka penerbangan terpaksa ditunda sementara,” jelasnya.

Yusof berkata, memandangkan masa agak suntuk dan sekiranya perjalanan diteruskan, besar kemungkinan pelajar akan menyambut Hari Raya di Pusat Kuarantin.

Katanya, adalah lebih baik, pelajar meraikan Hari Raya bersama rakan-rakan di kampus dalam keadaan yang lebih selesa.

Mengulas lanjut, beliau menasihatkan pelajar untuk merujuk kepada IPT masing-masing bagi mendapatkan jadual kuliah yang terkini.

“Sekiranya tarikh kuliah bermula dalam tempoh terdekat ini, adalah dinasihatkan agar pelajar terus kekal berada di kampus masing-masing bagi mengelakkan masalah untuk kembali ke kampus nanti.

“Keutamaan akan diberikan kepada mereka yang akan menjalani latihan industri (praktikal) di Sabah.

“Untuk makluman, kos penerbangan balik ke Semenanjung Malaysia dan Sarawak tidak akan ditanggung kerajaan,” ujarnya.

Yusof juga menasihatkan pelajar untuk terus bersabar dan bertenang di tempat masing-masing.

Katanya, pelajar juga menjelaskan secara baik kepada ibu bapa dan keluarga masing-masing mengenai keputusan penangguhan sementara dan sebab- sebab penangguhan ini.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


444,926 Rakyat Sabah Sudah Daftar Penerima Vaksin

KOTA KINABALU: Seramai 444,926 individu sudah mendaftar sebagai penerima vaksin Covid-19 di Sabah setakat semalam.

Jurucakap perkembangan harian Covid-19 negeri, Datuk Masidi Manjun berkata, jumlah itu mewakili 15.2 peratus daripada populasi Sabah.

Katanya, pendaftaran terbanyak diterima menerusi aplikasi MySejahtera iaitu 401,150 orang, diikuti pendaftaran melalui laman web (43,522 orang) dan pendaftaran melalui talian vaksinasi (254 orang).

Mengenai Program Imunisasi Covid-19 Kebangsaan (PICK) fasa pertama di negeri itu, Masidi berkata, 52,056 orang sudah menerima suntikan dos pertama, dengan 42,726 penerima lengkap dua dos.

“Bagi PICK fasa dua, seramai 1,854 orang menerima suntikan dos pertama semalam (kelmarin), menjadikan jumlah kumulatif setakat ini adalah 7,397 orang,” katanya dalam kenyataan dikeluarkan malam tadi.

Mengulas lanjut, Masidi yang juga Menteri Kerajaan Tempadan dan Perumahan negeri berkata, 82 kes baharu Covid-19 direkodkan semalam, dan dua kematian masing-masing di Tawau dan Sandarkan.

Katanya, Tawau kekal mencatat kes baharu tertinggi iaitu 34 kes, diikuti Sandakan (14) dan Kota Kinabalu (10).

“Tujuh daerah mencatat kes satu angka, iaitu antara satu hingga lapan kes, manakala 17 daerah tidak merekodkan sebarang kes baharu,” katanya yang memberitahu Pitas dan Sipitang kembali dikelaskan zon hijau menjadikan keseluruhan tujuh daerah zon berkenaan.

Menurutnya, enam daerah zon merah Covid-19 iaitu Tawau, Kota Kinabalu, Sandakan, Lahad Datu, Tuaran dan Putatan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Kluster Baharu Dikesan Di Telupid Dan Ranau

KOTA KINABALU: Kes positif baharu Covid-19 di Sabah hari ini menurun kepada 184 kes, dengan dua kematian serta satu kluster baharu dilaporkan.

Kes positif di Sabah ini menurun sebanyak 84 kes, berbanding 268 kes positif yang dilaporkan semalam.

Kluster baharu iaitu kluster Maringkan dikesan di daerah Telupid dan Ranau dimana 11 kes positif telah dikesan setakat ini.

Ketua Pengarah Kesihatan, Tan Sri Dr Noor Hisham Abdullah berkata, dua daripada tiga kes kematian hari ini adalah di Sabah. Ia membabitkan lelaki warganegara berusia 55 tahun yang meninggal dunia di Hospital Queen Elizabeth dan seorang lelaki bukan warganegara berusia 81 tahun yang meninggal dunia di luar hospital dan jenazahnya dibawa ke Hospital Duchess of Kent, Sandakan.

Manakala, satu lagi kematian membabitkan lelaki warganegara berusia 36 tahun dilaporkan di Hospital Enche Besar Hajjah Khalsom, Johor

Noor Hisham berkata, dengan tambahan tiga kematian itu menjadikan kes kematian dilaporkan di Malaysia meningkat kepada 432 kes, sementara kes kematian di Sabah menjadi 249 kes.

Hari ini terdapat tiga kluster baharu termasuk satu kluster di Sabah. Kluster lain adalah kluster Jalan Rusa, Kuala Lumpur dengan 129 kes positif setakat ini dan kluster Tapak Bina Pasifik juga di Kuala Lumpur dengan 17 kes positif.

Secara keseluruhan sebanyak 1,220 kes positif baharu di laporkan di seluruh negara. Daripada jumlah itu, 1,214 kes jangkitan tempatan dan enam kes import.

Sementara, bilangan kes pulih hari ini sebanyak 1,297 kes, dengan kumulatif kes pulih sebanyak 74,030 kes.

Tambahan 1,220 kes baharu hari ini menjadikan kumulatif kes di Malaysia adalah 89,133 kes. Sebanyak 14,671 kes aktif dengan 106 kes ditempatkan di Unit Rawatan Rapi (ICU) dan 53 kes memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Tak Berminat Sertai Mana-Mana Parti Politik – Tengku Zafrul

KUALA LUMPUR: Beliau bukan seorang ahli politik dan tidak pernah cenderung ke arah itu, tokoh bank dan kini merupakan Menteri Kewangan, Tengku Datuk Seri Zafrul Tengku Aziz tekad untuk kekal sebagai seorang ahli teknokrat dan akan terus memastikan kehidupan dan mata pencarian rakyat negara ini dilindungi terutama dalam situasi penularan pandemik kesihatan pada masa ini.

“Saya tidak berminat untuk menyertai mana-mana parti politikpun dan sebagai mana yang anda tahu, pada masa ini saya bukan ahli mana-mana pihak,” kata beliau ketika ditanya sekiranya beliau berminat untuk menyertai politik dan seterusnya menjadi wakil rakyat.

Ada banyak lagi tugas yang perlu dilakukan untuk merancakkan ekonomi dan itulah fokus utama sekarang, kata beliau.”Saya ingin memberi tumpuan bagaimana saya boleh membantu Malaysia memerangi COVID-19 dan meningkatkan kedudukan ekonomi kita.

Jadi, fokus saya sekarang ialah terhadap ekonomi,” kata Tengku Zafrul kepada Bernama dalam satu temu bual baru-baru ini.

“Oleh itu, buat masa ini, saya tidak berminat untuk menyertai mana-mana parti politik,” kata beliau yang percaya akan kemampuannya dalam membangunkan ekonomi negara yang terjejas oleh pandemik kesihatan tanpa perlu berpolitik.

Ekonomi Malaysia telah menunjukkan tanda-tanda pemulihan dengan penguncupan -2.7 peratus pada suku ketiga 2020 berbanding -17.1 peratus pada suku kedua, mengambil kira tempoh tujuh minggu Perintah Kawalan Pergerakan (PKP) bermula 18 Mac yang dikuatkuasa bagi membendung penularan COVID-19.

Tengku Zafrul mengangkat sumpah sebagai Senator pada 10 Mac, 2020 berikutan pelantikannya sebagai Menteri Kewangan.

Kerajaan telah melonggarkan sekatan PKP pada 4 Mei dan perniagaan dibenarkan menyambung operasi mengikut sektor dengan Prosedur Operasi Standard (SOP) yang ketat.Berikutan itu, kadar pengangguran telah menurun kepada 4.6 peratus pada September daripada 5.3 peratus pada Mei tahun ini.

Pelbagai pakej rangsangan juga telah diperkenalkan iaitu Pakej Rangsangan Ekonomi Prihatin Rakyat (PRIHATIN), Prihatin SME+, Pelan Jana Semula Ekonomi Negara (PENJANA) dan Kita Prihatin – keseluruhannya bernilai RM305 bilion setakat ini.

Berasal dari dunia korporat, beliau baru-baru ini menerima kecaman ketika mengumumkan beberapa inisiatif baharu semasa sesi ucapan penggulungan Belanjawan 2021.

Mempertahankan tindakan itu, beliau berkata – mungkin dalam situasi luar biasa, memerlukan langkah dan tindakan yang luar biasa juga.

Menerusi catatan di Facebook, Tengku Zafrul menjelaskan bahawa inisiatif itu bukan cadangannya tetapi datang daripada penggubal undang-undang itu sendiri semasa sesi perbahasan di parlimen.

“Kesemua penambahbaikan yang diumumkan adalah hasil cadangan daripada ahli-ahli Yang Berhormat (YB) sendiri — baik daripada kerajaan mahupun pihak pembangkang,” kata beliau.

“Contohnya, cadangan untuk memanjangkan pemberian khas secara ‘one-off‘ kepada petugas barisan hadapan yang diiktiraf di bawah Agensi Pengurusan Bencana Negara (NADMA) telah dibangkitkan oleh, antara lain, YB Pontian, YB Ipoh Barat, YB Hulu Rajang dan YB Lembah Pantai – kesemuanya daripada parti politik yang berbeza,” kata Tengku Zafrul.

Keputusan untuk memanjangkan bantuan dibuat setelah mengambil kira hujahan-hujahan di Parlimen seperti gelombang ke-3 COVID-19 yang kian menular dan pelaksanaan Perintah Kawalan Pergerakan Bersyarat (PKPB) di beberapa negeri.

Begitu juga penambahan pemberian program eBelia daripada RM50 kepada RM100, dan perluasannya kepada 1.1 juta mahasiswa di Institut Pengajian Tinggi (IPT) dan IPT swasta.

“Tetapi dalam perkhabaran baik ini, saya ada pengakuan – kerajaan tidak mampu menerima atau melaksanakan kesemua cadangan yang dibangkitkan.”

“Seperti yang saya sebut ketika penggulungan tempoh hari, peranan kerajaan adalah untuk sentiasa mengimbangi kepentingan-kepentingan yang pelbagai – baik dari segi implikasi kos, memastikan penerima adalah yang benar-benar memerlukannya, implikasi kepada pasaran atau penarafan ekosistem perbendaharaan negara.

Saya akui, ia bukan sesuatu yang mudah.””Namun, apabila berbangkitnya pertembungan antara kepentingan-kepentingan ini, kerajaan akan sentiasa mengutamakan kebajikan dan kesejahteraan rakyat. Tiada kompromi,” jelas beliau. – BERNAMA


Jadi hamba jiran dari neraka

London: Seorang wanita dan anak perempuannya yang kurang upaya mental diselamatkan polis selepas dikurung dan dijadikan hamba selama tiga minggu oleh jiran mereka, warga emas berkerusi roda yang disifatkan bersifat sadis.

Kate Dagley, 46, dan Karen Jenkins, 27, yang masing-masing mempunyai masalah pembelajaran, ditemui dalam keadaan kurus kering dan lebam selepas dipaksa menjadi hamba wanita itu, Jean Kelly, 54, di Coventry antara Januari hingga Februari 2016.

Mereka menawarkan bantuan untuk Kelly kerana simpati wanita itu berkerusi roda. Sebaliknya, mereka dikurung keluarga Kelly yang memukul dan mengebulurkan mereka serta memaksa mereka melakukan kerja rumah.

Mereka cuma ‘dibayar’ dengan sebatang rokok selain diberi sisa makanan. Kelly juga sering memukul mereka menggunakan kayu besbol yang diberi nama ‘Bob.’

Sepanjang tiga minggu, dua beranak itu dipisahkan dan dikurung di dua rumah berbeza.

Mereka akhirnya diselamatkan polis selepas jiran lain terdengar Kate menangis meminta tolong.

Dua beranak itu dimasukkan ke hospital dengan pelbagai kecederaan termasuk retak tulang dan lebam di seluruh badan. Doktor juga bimbang mereka tidak lagi dapat makan kerana terlalu kebuluran.

Kelly, suaminya Michael dan teman lelaki anaknya, Ian Healy, 29, dipenjara 14 tahun kerana bersubahat mengurung mangsa, mencederakan dua beranak itu serta memaksa mereka melakukan kerja berat.

Ketika menjatuhkan hukuman, Hakim Anthony Potter berkata, penderaan mangsa terlalu kejam.

“Mengejutkan apabila ada orang yang sanggup berbuat begini di Great Britain pada zaman ini,” katanya. – Agensi


Tak sempat seludup tong gas ke Indonesia

TAWAU: Pasukan Polis Marin (PPM) menahan dua lelaki ketika cuba membawa keluar tong gas petroleum cecair (LPG) dalam tangkapan berasingan menerusi Op Gelora di sini, semalam.

Komander PPM Wilayah 4 Sabah, Asisten Komisioner Mohamad Pajeri Ali, berkata tangkapan dibuat masing-masing di kawasan Pelabuhan CIQ dan Pasar Tawau pada 7 pagi dan 3 petang.

Katanya, tangkapan pertama membabitkan lelaki tempatan berusia 37 tahun, susulan pemeriksaan ke atas sebuah van di Pelabuhan CIQ yang membawa enam unit tong gas 14 kilogram (kg) jenama MyGaz.

“Tangkapan kedua pula membabitkan sebuah bot dikendalikan lelaki tempatan berumur 44 tahun yang membawa empat unit tong gas 14 kg jenama tempatan.

“Kedua-dua suspek masing-masing gagal mengemukakan sebarang dokumen atau permit serta sijil kebenaran membawa barang kawalan daripada Kementerian Perdagangan Dalam Negeri Dan Hal Ehwal Pengguna (KPDNHEP),” katanya dalam kenyataan hari ini.

Mohamad Pajeri berkata, siasatan awal mendapati kesemua tong gas LPG itu disyaki cuba diseludup keluar melalui Pulau Sebatik sebelum dijual di Indonesia.

Katanya, nilai keseluruhan rampasan termasuk van dan bot serta enjin sangkut dianggarkan berjumlah RM29,800.

“Kesemua tangkapan dan rampasan dibawa ke Markas Operasi PPM Tawau untuk siasatan lanjut mengikut Akta Kawalan Bekalan 1961,” katanya.


Sabah Bakal Miliki Kilang Tayar Menjelang 2020

KOTA KINABALU: Sabah bakal memiliki kilang pembuatan tayar tersendiri menjelang 2020.

Timbalan Ketua Menteri Datuk Seri Wilfred Madius Tangau berkata dengan termaterainya memorandum persefahaman (MoU) antara Universiti Malaysia Sabah (UMS) dan syarikat tempatan Hoyu Recycling and Retreading Sdn Bhd, Sabah mampu mengeluarkan produk tayarnya tersendiri.

“Proses pembuatan peringkat awal akan bermula pada Januari di China terlebih dahulu.

“Apabila Hoyu mencapai sasaran kualiti pembuatan untuk dikeluarkan, ia akan bekerjasama dengan Lembaga Industri Getah Sabah (LIGS) untuk pengeluaran tayar di sini.

“Pembuatan akan dibuat di Taman Perindustrian Kota Kinabalu (KKIP) yang mana kita bekerjasama untuk menyediakan kilang pembuatan tayar,” katanya.

Beliau berkata demikian kepada pemberita selepas majlis menandatangani MoU antara Fakukti Kejuruteraan UMS dan Hoyu Recycling and Retreading Sdn Bhd.

Madius yang juga Menteri Perdagangan dan Perindustrian berkata pencapaian berkenaan adalah satu perkembangan positif dengan melibatkan usahawan tempatan serta menggunakan institut pendidikan Sabah sebagai pusat penyelidikan.

Tambahnya melalui MoU berkenaan akan menggunakan getah yang akan dibeli daripada LIGS lebih kurang 10 tan sebulan.

“Kerjasama yang ditandatangai tadi adalah satu kerjasama selama lima tahun antara kedua-dua pihak.

“Bagi kita ini adalah satu perkembangan yang baik dalam pembangunan industri di Sabah,” jelasnya.

Sementara itu, Dekan Fakulti Kejuruteraan UMS Abdul Karim Mirasa berkata pihaknya sedang menjalankan tujuh kajian melibatkan getah dan pembuatan tayar tersebut.

Beliau berharap sepanjang kerjasama berkenaan, pihaknya mampu mengeluarkan produk-produk berasaskan getah seperti tayar khususnya.

“Dan penghujung 2018 ini kita berharap juga dapat lahirkan produk menggunakan getah.

“Melalui kajian-kajian yang dibuat juga, ia mampu membantu negeri ini untuk menyumbang sesuatu melalui kitar semula bahan getah daripada dibuang.

“Projek ini sudah tentu dipanggil sebagai teknologi hijau,” katanya. -SabahNewsToday


Kami Tak Mudah Dijatuhkan Dengan Pembelotan Seperti PBS, Kata Pemimpin Warisan

PETALING JAYA: Selepas berkuasa melalui pembelotan politik pada 2018, kini timbul spekulasi parti pemerintah Warisan akan tumbang, juga kerana pembelotan.

Tetapi, Setiausaha Agung Warisan, Loretto Padua Jr, yakin parti itu akan terus berkuasa.

Ini kerana katanya, Warisan bukannya Parti Bersatu Sabah (PBS) dan 33 Adunnya tidak akan melompat parti.

“Semua Adun menyokong penuh Ketua Menteri, Shafie Apdal. Dan sekutu kami dalam DAP dan PKR juga setia kepada parti mereka,” katanya kepada FMT.

Beliau menolak kemungkinan Adun PKR Sabah akan keluar parti untuk bergabung dengan bekas timbalan presidennya, Mohamed Azmin Ali, yang kini bersama Perikatan Nasional.

Pembelotan ialah ciri umum dalam politik Sabah. Kerajaan negeri pimpinan PBS, yang kali terakhir dipimpin sebuah parti “pembangkang”, digulingkan susulan Adun PBS beralih sokongan kepada Barisan Nasional selepas pilihan raya negeri pada 1994.

Tetapi, Padua tetap yakin Adun pada masa ini, menumpukan kebebasan dan autonomi yang dinikmati Sabah di bawah Warisan, tidak seperti pendahulunya, tidak perlu menerima arahan dari Putrajaya.

Warisan kekal sebagai sekutu Pakatan Harapan, walaupun selepas gabungan itu kehilangan kuasa pada Februari lalu susulan peletakan jawatan Dr Mahathir Mohamad sebagai perdana menteri.

“Di Sabah, kami buat keputusan sendiri, tidak perlu menjawab kepada Kuala Lumpur, walaupun ketika PH menguasai kerajaan persekutuan.”

Katanya, Warisan berbeza dengan PBS kerana semua komuniti, di pantai timur dan barat Sabah, diwakili dalam Dewan Undangan Negeri dan kerajaan, memastikan kestabilan serta perpaduan di negeri ini.

Mengenai impak penahanan Naib Presiden Warisan, Peter Anthony atas tuduhan pengubahan wang, Padua percaya rakyat tidak akan terpedaya dengan tindakan Suruhanjaya Pencegahan Rasuah Malaysia terhadapnya.

Beliau mempersoalkan kenapa tuduhan terhadap Anthony hanya dibuat sekarang, selepas tuduhan rasuah dan pengubahan wang ke atas bekas ketua menteri Sabah, Musa Aman digugurkan.

“Saya rasa tuduhan terhadap Anthony dan khabar angin orang meninggalkan Warisan hanya kerana kami tidak menyokong Perikatan Nasional.

“Kami tidak bimbang, fokus kami ialah Sabah dan Warisan akan terus bertahan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bersiap Sedia Hadapi PRK Kimanis

Semua ahli dan pimpinan Parti Warisan Sabah (WARISAN) perlu bersiap sedia menghadapi Pilihan Raya Kecil (PRK) Parlimen Kimanis yang bakal diadakan.

Peringatan itu diberikan Ketua Menteri Sabah yang juga Presiden WARISAN, Datuk Seri Mohd Shafie Apdal yang menegaskan biarpun yakin parti akan mendapat sokongan, mereka perlu mendampingi dan merayu setiap pengundi untuk memberi sokongan.

“Kita jangan alpa, (sebaliknya) kita perlu merayu kerana kita perlu mendampingi rakyat, bukan masanya panjang bagi kita untuk merealisasikan apa yang berlaku selama setahun lebih.

“Bukan mudah melaksanakan perkara yang dikehendaki rakyat, namun demikian saya yakin rakyat Sabah mempunyai harapan cukup tinggi kepada kerajaan negeri yang baharu,” katanya dalam kenyataan yang dikeluarkan di Tokyo, malam tadi.

Mohd Shafie mengulas keputusan Mahkamah Persekutuan, semalam yang mengekalkan penghakiman Mahkamah Pilihan Raya Kota Kinabalu membatalkan kemenangan Datuk Seri Anifah Aman di kerusi Parlimen Kimanis dalam Pilihan Raya Umum Ke-14 (PRU-14).

Mohd Shafie berkata, beliau kini berusaha merealisasikan harapan pengundi di Kimanis yang mahu kerajaan menyelesaikan beberapa isu terutama berkaitan tanah.

“Baru-baru ini, saya membuat lawatan ke tempat itu (Kimanis) dan kita bawa sedikit inisiatif untuk kilang perabot dan beberapa inisiatif Insya-Allah kita akan realisasikan.

“Apa yang penting kita perlu membuat persediaan anggota parti kita khususnya WARISAN dan komponen Parti Pribumi Bersatu Malaysia (Bersatu) Sabah, PKR, DAP serta UPKO,” katanya.

Mohd Shafie berkata, beliau juga akan mengadakan mesyuarat bersama semua pimpinan parti kerajaan selepas kembali dari misi pelaburan di Jepun.

Mengenai calon, katanya, nama belum ditentukan kerana beliau perlu mendapatkan laporan daripada pelbagai pihak terlebih dulu.

Bagaimanapun, beliau memberi bayangan kemungkinan WARISAN akan bertanding memandangkan parti meletakkan calon di kerusi itu pada PRU-14.

“Bila kita letak calon, sesuatu yang tidak diingini berlaku dan Alhamdulillah, pihak mahkamah membuat keputusan tepat, tetapi kita perlu merayu kepada pengundi khususnya di Kimanis,” katanya.


Terkini: Jumlah Kematian Akibat Covid-19 Meningkat Kepada 19 Kes

Menerusi sidang media yang dijalankan, Ketua Pengarah Kementerian Kesihatan Malaysia mengumumkan bahawa kes kematian Covid-19 setakat ini mencecah kepada 19 orang.

Kes kematian ke-18 adalah pesakit ke 1,625 lelaki warga tempatan berumur 56thn dan mempunyai penyakit kronik. Dirawat Hosp Sultan Ismail, Johor. Meninggal dunia 23 Mac 2020 jam  2 pagi.

Kematian ke-19 ialah kes 1,246, wanita tempatan berumur 68thn. Beliau dirawat di Hops Sultanah Nora Ismail pada 19 Mac 2020 dan neninggal dunia 25 Mac 2020 jam 12.53 pagi.

Takziah daripada KKM kepada keluarga yang terlibat.

TERKINI: Jumlah kematian akibat #COVIDー19 di Malaysia setakat ini ialah 19 orang. The number of deaths in Malaysia is now 19.


Kerajaan Perlu Akur Kehendak Rakyat Tolak PSS: Pisaan

KOTA KINABALU: Persatuan Rungus di daerah Pitas menggesa kerajaan agar mematuhi kehendak rakyat yang menuntut penolakan pelaksanaan Pas Sementara Sabah (PSS).

Presiden Persatuan Rungus Pitas Sabah (Pisaan), Richard Mazagi melalui kenyataan akhbar hari ini berkata perundingan diantara kerajaan Malaysia and Filipina perlu diadakan supaya pejabat kedutaan negara itu dapat dibuka di negeri ini.

“Warganegara Filipina yang berada di Sabah perlu mengurus pasport mereka di sini untuk memudahkan mereka pulang ke negara asal. Biar mereka uruskan dokumen sendiri, bukan kita yang bersusah-payah keluarkan pas untuk mereka.

“Manakala bagi mengetahui kad pengenalan yg telah dikeluarkan dulu palsu atau tulen, saya berpendapat kerajaan perlu dengan serius melaksanakan gesaan Upko yang mencadangkan supaya semua kad pengenalan Malaysia di Sabah dibatalkan termasuk MyKad yang dikeluarkan kepada warga asing menerusi cara yang meragukan.

“Cadangan Upko untuk mendaftarkan MyKad semula menggunakan teknologi biometrik dan pengenalan wajah adalah relevan, seperti mana yang digunakan di Qatar dan India,” katanya.

Richard juga berpendapat pemilikan kad IMM13, Kad Burung-Burung dan Sijil Banci harus ditamatkan dengan menghantar mereka pulang ke Filipina.

Tindakan menghantar mereka pulang ini, katanya, akan menghapuskan keraguan warga tempatan yang merasa tidak senang dengan keberadaan mereka di Sabah.

“Bagi pekerja asing pula, tempoh perkhidmatan mereka perlulah dihadkan.

“Setelah pas kerja mereka tamat, mereka perlulah pulang ke negara asal, manakala mana-mana syarikat tidak boleh mengambil mereka lagi dan jika memerlukan pekerja lagi, mereka harus mengambil pekerja baharu.

“Pemegang IMM13 adalah untuk pelarian perang, dan kad ini dikeluarkan ketika selatan Filipina bergolak. Memandangkan perang sudah tamat, maka wajarlah mereka pulang ke negara asal,” katanya.

Richard berkata dia menyokong penuh kenyataan Ketua Menteri Datuk Seri Mohd Shafie Apdal yang mengatakan akan mengkaji semula PSS dan berbincang dengan Kementerian Hal Ehwal Dalam Negeri berkenaan isu tersebut, berikutan kekalahan Parti Warisan Sabah di pilihanraya kecil Kimanis baru-baru ini.

“Saya berharap kajian semula dan perbincangan dengan kerajaan persekutuan akan membuahkan hasil yang dituntut majoriti rakyat Sabah agar pelaksanaan PSS ini dibatalkan serta-merta,” ujarnya.


Ingkar PKP, Tiga Pasangan Suami Isteri Ditahan Di Sandakan

SANDAKAN: Tiga pasangan suami isteri yang keluar untuk membeli barang keperluan, di sini, ditahan kerana ingkar arahan Perintah Kawalan Pergerakan (PKP).

Ketiga-tiga pasangan itu ditahan menerusi Ops Covid-19 yang dilaksanakan di sekitar Pasar Umum Sandakan, di sini.

Difahamkan, mereka ditahan selepas pemeriksaan ke atas setiap kenderaan dinaiki pasangan itu lebih daripada satu individu.

Ketua Polis Daerah Sandakan, Asisten Komisioner Mohd Azhar Hamin, berkata tindakan itu adalah satu kesalahan kerana sepanjang tempoh PKP, hanya seorang wakil keluarga saja dibenarkan keluar menaiki kenderaan untuk tujuan membeli barang keperluan.

Katanya, semua pasangan suami isteri itu dibawa ke balai untuk siasatan di bawah Seksyen 269 Kanun Keseksaan dan Peraturan 11(1) Peraturan-peraturan Pencegahan dan Pengawalan Penyakit Berjangkit 2020.

Dalam kes berasingan, polis turut menahan seorang lelaki berusia 26 tahun yang bukan saja ingkar arahan PKP, malah disyaki melakukan judi loteri awam tanpa lesen di Batu 7, di sini ditahan.

Turut dirampas pelbagai peralatan dipercayai digunakan untuk menjual loteri haram dan suspek turut disiasat mengikut Seksyen 4(1) Akta Rumah Judi Terbuka 1953. – Berita Sabah


4 Lagi Lokaliti Dikenakan PKPD Di Sabah

PUTRAJAYA: Empat lagi lokaliti di Sabah akan dikenakan perintah kawalan pergerakan diperketatkan (PKPD).

Menteri Kanan (Keselamatan) Ismail Sabri Yaakob berkata, PKPD selama 14 hari bermula 16 hingga 29 Jun ini susulan berlaku peningkatan jangkitan Covid-19.

Beliau berkata, di Sabah PKPD membabitkan Kampung Sundang Laut, Sandakan, selepas 10 individu dikesan positif setakat ini.

PKPD di negeri ini itu turut melibatkan dua lokaliti di Penampang, iaitu Country Heights Apartment dan Vista Minintod Apartment yang mana 32 individu dikesan positif

Turut dikenakan PKPD ialah Kampung Skim Cocos, Kunak, apabila 10 daripada 24 individu disaring positif.

Dalam pada itu Ismail berkata, semalam polis menahan 958 individu atas kesalahan ingkar SOP dan daripada jumlah itu, 910 dikompaun, 47 direman manakala seorang dijamin.

“Antara kesalahan direkodkan ialah tiada penjarakan fizikal (232), rentas negeri/daerah tanpa kebenaran, makan di premis (196), tidak memakai pelitup muka (135), individu gagal merekod butiran diri/daftar masuk premis (112), tidak patuh arahan kawalan pergerakan (105), membawa penumpang berlebihan (63), aktiviti pusat hiburan (38), premis gagal patuhi arahan (8) dan lain-lain (69),” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Telegram Akan Perkenal Perkhidmatan Berbayar Tahun Depan

Aplikasi mesej terkod, Telegram akan melancarkan ‘perkhidmatan berbayar’ mereka bermula tahun depan.

Pengasas aplikasi itu, Pavel Durov berkata, keputusan itu dibuat memandangkan syarikat berkenaan memerlukan dana ratusan juta setiap tahun untuk mengekalkan perkhidmatannya kepada pengguna.

Perkhidmatan berbayar itu merangkumi ciri khusus menggunakan kaedah ‘paid features’ namun, servis mesej percuma masih dikekalkan.

Pembangun aplikasi berkenaan dijangka akan memperkenalkan kaedah penjanaan wang dan mungkin memperkenalkan sistem iklan.

“Aplikasi Telegram akan mula menjana pendapatan bermula tahun depan dengan perkhidmatan aplikasi secara berbayar itu.

“Untuk itu juga, kita mampu melancarkan pelbagai ciri lain dan mampu untuk menampung jumlah pengguna aplikasi lebih ramai,” katanya dalam satu kenyataan, sebentar tadi.

Durov berkata, pihaknya tidak merancang untuk menjual syarikat berkenaan dan memerlukan kaedah baharu untuk menjana pendapatan.

Aplikasi mesej Telegram sangat popular dalam kalangan pengguna hari ini memandangkan ciri keselamatannya yang mengandungi mesej terkod dan mengelakkan pihak ketiga menceroboh atau membaca sebarang perbualan antara pengguna.

Sehingga kini, aplikasi berkenaan mempunyai hampir 500 juta pengguna aktif sejak ia dilancarkan tujuh tahun lalu.

Durov berkata, hampir semua perbelanjaan untuk menampung kos operasi Telegram dibiayai oleh wang poketnya dan kini memerlukan kaedah baru untuk mendapat pendapatan.

“Menerusi sistem berbayar ini, kita dapat memastikan bahawa pengguna menikmati perkhidmatan terbaik selain memperkenalkan ciri baharu pada masa depan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dr Mahathir dijangka lancar Bersatu Sabah 6 April

KUALA LUMPUR: Perdana Menteri Tun Dr Mahathir Mohamad dijangka menyempurnakan majlis pelancaran Parti Pribumi Bersatu Malaysia (Bersatu) Sabah pada 6 April ini di Pusat Komersial dan Teknologi Antarabangsa di Penampang.

Pengerusi Jawatankuasa Induk Majlis Pelancaran Bersatu Sabah Datuk Hajiji Mohd Noor berkata selain beberapa acara seperti penyerahan rasmi borang permohonan keahlian tambahan penyokong dan pendukung Bersatu di Sabah, pengisian utama majlis adalah amanat yang akan disampaikan oleh Dr Mahathir, selaku Pengerusi Bersatu.

Amanat itu kelak menjadi platform langsung kepada masyarakat di Sabah untuk mendengar aspirasi dan hala tuju perjuangan Bersatu khususnya dalam konteks kerangka perjuangan masyarakat pribumi dan seluruh rakyat di negeri ini, katanya dalam satu kenyataan, hari ini.

Sehubungan itu, Hajiji berkata jawatankuasa induk majlis pelancaran mempelawa penyokong dan pendukung Bersatu di seluruh Sabah untuk bersama-sama menghadiri majlis bersejarah itu yang bermula pada jam 12.30 tengah hari.